نووسینی: مینا موسوڵمانزاده\nوەرگێڕانی: عوسمان رەحمانی\nدین ئه‌مرێکی سه‌پێندراو و ناچاریه. هیچ که‌سێک دینی خۆی هه‌ڵنابژێرێ و هه‌ڵینه‌بژاردوه. هه‌مو ئینسانێک که دێته دونیا، دینی پێ ده‌درێ و به‌سه‌ریدا ده‌سه‌پێندرێت. دایک و باوک و کۆمەڵگا و سیستەمی پەروەردە دینی بۆ دیاری دەکەن. له راستیدا مرۆڤ له‌گه‌ڵ دینی دایک و باوکی له دایک نابێ. یانی بە موسوڵمان و یان مەسیحی و جولکە و ... لە دایک نابێت. بۆ نمونه من له بنه ماڵه‌ێه‌کی موسوڵمان هاتومه‌ته دونیا، به‌ڵام ئه‌گه‌ر له بنه‌ماڵه‌ێکی مه‌سیحی له دایک بواێه‌م بێگومان و لەسەداسەد ده‌بومه مه‌سیحی.\nهه‌ر له‌و رۆژه‌وه که منداڵ له دایک ده‌بێ، مێشک پڕ کردنەوەی دینی ده‌ست پێده‌کا. نەریت و ئایینی دینی، پارانه‌وه و کتێبی دینی، په‌روه‌رده‌ی دینی، ئه‌سڵ و فه‌رعی دین، پێغه‌مبه‌ر، ئیمام، گوناه، خێر و شه‌ر، جه‌هه‌نم، به‌هه‌شت، خودا، ره‌سوڵ، زیاره‌ت، نوێژ و رۆژو، وه به هه‌زاران وشه‌ی دیکە له‌م چه‌شنانه ده‌بارێنن به گوێی ئه‌و منداڵه‌دا. مێشک و زه‌ینی پاک و بێ خەوشی منداڵ ده‌ئاخنن به کۆمه‌ڵێک خورافات و ورێنه‌ی دینی و پێدا هه‌ڵدان به دینی خۆ و نه‌فره‌ت له دینه‌کانیتر. بۆ نمونه موسوڵمانه‌کان ده‌ڵێن، ئیسلام دوایین و گوره‌ترین و پێشکه‌وتوترین دینی خوداێه. هه‌رکه‌سێک که ئه‌م دینه‌ی نیه کافره، له خودا بێ خه‌به‌ره، نه‌جس و جه‌هه‌ننه‌میه. به‌م شێوه‌ێه هه‌ر له رۆژه‌کانی له دایک بونه‌وه تۆوی دوژمناێه‌تی، شه‌ڕ و دوبه‌ره‌کێ له نێوان دینداره ئیسلامیه‌کان و غەیری ئیسلامیه‌کاندا ده‌چێنن. له بیرمه داێه گه‌وره‌م به ده‌راوسێه سونیه‌کانمانی ده‌وت که، ئه‌م هیچ و پوچانه کاتێک نوێژ ده‌که‌ن هه‌ردوک ده‌ستیان به به‌ر ورگیانه‌وه ده‌به‌ستن، وه له بانگدانیشدا ناڵێن (اشهد ان علی وه‌لی الله). ئه‌م قسانه‌ی به شێوه‌ێه‌ک ده‌کرد وه‌ک بڵیی ئه‌گه‌ر بکه‌ونه به‌ر ده‌ستی له‌وانه‌ێه له‌ت و په‌تیان بکا. یان کاتێک که قوماش فرۆشێکی جوله‌که به کۆڵانەکاندا ده‌گه‌ڕا و داوای ئاوی ده‌کرد، په‌رداخێک ئاومان ده‌داێه، به‌ڵام دایکم ده‌یوت، ده‌بێ 7 جار ئه‌و په‌رداخه ئاوی بکێشرێت، چونکه وه‌ک ئه‌وه واێه که سه‌گێک ئاوی تێدا خواردبێته‌وه.\nله‌بیرمه له ساڵیادی وه‌فاتی عومه‌ری خه‌تابدا ته‌نیا ژنه‌کان به‌شداریان ده‌کرد. بۆ سوکاێه‌تی به عومه‌ر ژنێک له سه‌ر شه‌رمگای خۆی وێنه‌ی عومه‌ری ده‌کێشا و له ناو ژنه‌کاندا سه‌مای ده‌کرد. ئه‌و ده‌مه من منداڵ بوم و که‌س بۆی نه‌بو بچێته ژوره‌وه، به‌ڵام به دزیه‌وه سەر‌م ده‌کێشا و سه‌یرم ده‌کرد. ئه‌مه له حاڵێکداێه که عومه‌ر خه‌لیفه و جێگری پێغه‌مبه‌ری ئیسلامه و به میلیونان په‌یره‌وی هه‌ێه، به‌ڵام شیعه‌کان ئه‌م په‌یره‌وانه‌ی عومه‌ر به عومه‌ری و ته‌نانه‌ت گڵاو و نه‌جس ناو ده‌به‌ن. ئه‌م رق و دوژمناێه‌تیانه ئێستاش به‌رده‌وامه و له‌بری ئه‌وه‌یکه له ناو بچێ، رۆژ له دوای رۆژ ئاگره‌که‌ی سوتێنەرتر و به‌تینتر ده‌بێ. شیعه‌کان چاوی بینینی سونیه‌کانیان نییه و سونییه‌کانیش به هه‌مان شێوه. له شاری کرمان له ئێران گوروپێک هه‌ێه به ناوی "شێخیه" که موسوڵمانی شیعه‌ن و گوروپێکی دیکەش هه‌ێه به ناوی "بالاسەری" که ئه‌وانیش شێعه‌ن. ئه‌م دوو گوروپه له سه‌رده‌مانی کۆنه‌وه پێکه‌وه دوژمناێه‌تیان هێه و به خوێنی یه‌کتر تینون. دوژمناێه‌تیه‌که‌ێان له‌سه‌ر ئه‌وه‌ێه که شێخیه‌کان زیندو بونەوەی ئینسانیان قه‌بوڵ نیه. یانی ده‌ڵێن که له رۆژی قیامه‌تدا ته‌نیا رۆحی ئینسانه‌کانه که به‌ره‌وروی عه‌داله‌تی الله ده‌بنه‌وه و لێپرسینه‌وه‌ێان له‌گه‌ڵ ده‌کرێ. بالاسریه‌کان ده‌ڵین، له رۆژی قیامه‌تدا ئینسانه‌کان هه‌ر به‌م شکڵ و شێوه که مردون دیسان زیندو ده‌بنه‌وه. له راستیدا ئه‌م شه‌ڕ و دۆژمناێه‌تیه بێجگه له بێ عه‌قڵی هێچیتر نیه و له‌سه‌ر هیچ و پوچه.\nئه‌مه ته‌نیا بچوکترین و به‌سیت ترین ناکۆکێه‌که که باوه‌رداره دینداره‌کان پێکه‌وه هه‌ێانه. دین به درێژایی مێژوی هاتنه ئاراێان، هۆکاری هه‌زاران شه‌ری گه‌وره و بچوکی خوێناویی بون و هەن. خراپ نیه چه‌ند نمونه‌ێه‌کی په‌ند ئامێز، گاڵته‌جاری، بێ مانا و بێ ئامانج له ئیسلامتان به کورتی بۆ باس بکه‌ین.\nئه‌ساسی دینی ئیسلام یەک خودایی، پێغەمبەرایەتی، قیامەت، عه‌دل و ئیمامه‌ته.\nله یەک خودایی موسوڵماناندا، هیچ خوداێه‌کیتر بێجگه له یه‌ک خودا که ئه‌ویش "الله"ێه،بونی نیه. ئه‌م خوداێه هه‌رچیه‌کی پێخۆش بێ به‌رانبه‌ر به به‌نده‌ی خۆی ده‌یکا. به‌نده‌کانی ئه‌م خوداێه هه‌ر به‌دبه‌ختی و گرفتاێه‌ک که هه‌ێانبێ، کاری هه‌ر ئه‌م خوداێه‌ێه و ده‌بێ شاکر و ڕازی بن. به میلیونان ئینسانی برسی و نه‌خۆش و ناته‌واو له ئه‌فریقا و ئاسیادا هه‌ێه که ئه‌م خوداێه لێان ناپرسێ و ده‌بێ رازی و شوکرانە بژێر بن.\nله دوای یەک خودایی، پێغەمبەراێەتیە؛ که ئه‌میش شاکاری دین سازان و دوکاندارانی دینه. نه‌بوه‌ت، پێغه‌مبه‌ر، موحه‌ممه‌دی کوری عه‌بدۆڵا به جێگری خودا ده‌زانێ له سه‌ر زه‌ویدا. ئه‌م خوداێه ده‌بێ ئاوا پێغه‌مبه‌رێکیشی هه‌بێ. له به‌شی پێغه‌مبه‌راێه‌تیدا جێگره‌کانی پێغه‌مبه‌ر خەلیفەکان و ئیمامه‌کانن که پاش پێغه‌مبه‌ر ده‌بنه جێگری خودا، وه ده‌بێ ئینسانه‌کان ملکه‌جی ئه‌مره‌کانی ئه‌وانیش بن هه‌ر وه‌ک ده‌ڵێ: "اگیع الله و اگیع الرسول واولی الامر منکم". به‌م شیوه‌ێه موسوڵمانه‌کان ده‌بێ له خودا، ناردراوی خودا و خاوه‌ن ئه‌مره‌کانیتر ئیتاعه‌ت بکه‌ن. خاوه‌ن ئه‌مره‌کان پاش خەلیفەکان و ئیمامه‌کان، ئاێه‌تۆڵاکان و مه‌لاکان و فه‌قیه‌کانن. ئه‌م جێگرانه‌ی خودا به‌وپه‌ری دیکتاتۆریه‌وه هه‌رشتێکیان پێخۆش بێ ده‌یکه‌ن، بڕست له خەڵک ده‌بڕن و ده‌یکه‌نه قۆربانی خۆشگوزرانی خۆێان له ژێر ئالای خودادا.\nبه‌شی دواتر زیندو بونەوەیە پاش مردن، که له هه‌مو به‌شکان و ئه‌سڵه‌کانیتر گاڵته‌جاریتر و بێ ماناتره. به پێی ئه‌م ئه‌سڵه موسوڵمانان له رۆژی قیامه‌تدا که شوێنه‌که‌شی نادیارە، دیسان زیندو ده‌بنه‌وه تا لێپرسینه‌وه‌ێان له‌گه‌ڵ بکرێ. پاش شه‌فاعه‌تی ئه‌و پێغه‌مبه‌ر و ئیمام و مه‌لاێانه که له‌و رۆژه‌دا خه‌ریکی ده‌ڵاڵی و واسته‌گه‌رین، ژماره‌ێه‌ک ده‌چنه به‌هه‌شت و ژماره‌ێه‌کیش بۆ جه‌هه‌نم. بۆ ئه‌م رۆژه دوکاندارانی دین بۆ ترساندنی خه‌ڵک و تاڵانکردنی ماڵ و سامانیان شانۆگه‌ریی ره‌نگاوره‌نگیان ساز کردوه که به‌داخه‌وه خه‌ڵکانێکی عه‌وام و ته‌نانه‌ت به‌ناو روناکبیریش فریویان خواردوه و به بێ پرسیار و وڵام، به‌رێوه‌ی ده‌به‌ن.\nعه‌دل، هه‌مان عه‌داله‌ت، چواره‌مین ئه‌سڵی ئیسلامه، که ئه‌سڵێکی بێ سه‌ر و بن و ماناێه. به‌راستی کام عه‌دل، له چی بارێکه‌وه، که‌ی و له کوێ؟\nئه‌م خوداێه که باسی عه‌دل ده‌کا و جارچیان و راوێژکارانی ئیسلامی پێناسه‌ی ده‌که‌ن، به ته‌واو مانا دیکتاتورێکی غه‌داره. دیکتاتۆرێک راست هه‌روه‌ک دیکتاتۆره‌کانی سه‌ر گۆی زه‌وی. خودا زوڵم و سته‌می گیانده‌وه‌ته دوایین ئاست و پله‌ی خۆی. ئاێا به‌راستی خودا عادله که هه‌مو شتێک بدا به که‌سێک و هیچ شتێک نه‌دا به هه‌زاران که‌سی دیکە؟ ئاێا ئه‌مه عه‌داله‌ته که یه‌کێک لاواز بێ و یه‌کێک به‌هێز، یه‌کێک هوشیار بێ و یه‌کێک گه‌مژه، یه‌کێک جوان بێ و یه‌کێک ناحه‌ز؟ یەکێک لە برسا بمرێت و یەکێک بە ملیاردی هەبێت؟ یەکێک ژنێکی نەبێت و یەکێک وەک محمد ٥٠ ژنی هەبێت؟ یەکێک منداڵی نەبێت و یەکێک ٧ کوڕ و دەرزەنیک کچی هەبێت؟\nپه‌نجه‌مین ئه‌سڵی ئیسلام ئیمامه‌ته. ئیمامه‌ت یانی ئه‌وه‌یکه پاش پێغه‌مبه‌ر که ناردراوی خوداێه، که‌سانێکیتر وه‌ک ئیمام ده‌بنه جێگری پێغه‌مبه‌ر. له به‌شی پێغەمبەراێەتیدا باسمان کرد که به کورتی یانی، ١٢ که‌س له‌م ئیمامانه له بنه‌ماڵه‌ێه‌ک به شێوه‌ی ئیرسی بونه‌ته جێگری پێغه‌مبه‌ر. دیاره دوازده‌ێه‌میان رۆشتوه و نه‌گه‌راوه‌ته‌وه. هێشتا ده‌ڵێن رۆژێک ده‌گه‌رێته‌وه. تا ئێستا له ١١ ئیمامی پێشو هیچ موعجزه‌ێه‌ک روی نه‌داوه. هیچ که‌سێکیش نازانێ و نه‌یبینیوه که ئه‌م ئیمامانه‌ی ئومه‌تی ئیسلامی چی گوڵێکیان داوه له‌سه‌ری موسوڵمانان که ئه‌م هه‌موه رێز و قیمه‌ته‌ێان هه‌ێه و گومه‌زی و مناره‌ی زێر و ئاڵتون له‌سه‌ر قه‌بره‌کانیان دروست ده‌که‌ن؟\nشێعه‌کانی ئێران له‌و باوه‌ره‌دان ئیمامی دوازده‌ێه‌م هه‌مان خومه‌ینیی نابه‌کار و قاتڵ بو که هات و چو، وه له دوای خۆی دێارده‌ێه‌کی شومی به ناوی تیرۆریزم بۆ جیهان به‌دیاری هێنا. جیهانی توشی نائه‌منی و خوێنرشتن کرد. ئێستاش جێگره‌کانی به‌دوای دروست کردنی چه‌کی ئه‌تومه‌وه‌ن تا به یه‌کجاری جیهان له‌ناو به‌رن و ئاخر زه‌مان که ئیسلام باسی ده‌کا بسه‌لمێنن.\nماڵپەڕی عوسمان رەحمانی


شۆڕش یا نییە یاخود شۆڕشی خەڵکە، زوڵملێکراوانە – www.facebook.com/anarkistan.net ***** sekoy-anarkistani-kurdiy-zman@riseup.net\nشۆڕش یا نییە یاخود شۆڕشی خەڵکە، زوڵملێکراوانە\nزاهیر باهیر- لەندەن\nپێشئەوەی بچمە سەرباسەکە دەبێت ئەوە بڵێم کە شۆڕش لای من گۆڕانکاری کۆمەڵایەتییە بۆ کۆمەڵێکی ناچینایەتی و ئاسۆیانە [ ناقوچکەیی] ، کە کۆمەڵی سۆشیالیستییە. هەروەها ئەم وتارە گرێدراوی وتارەکانی دیکەمە بەتایبەت ” بزوتنەوەی خەڵکیی زۆر زەروورە بە هاوپشتی چینی کرێکاران\nhttp://www.emrro.com/bizutneweyxelkiy.htm هەروها ئایا کرێکاران چینێکی شۆڕشگێڕن؟ http://www.emrro.com/ayakirekaranc.htm ”\nتێگەیشتنی من و ئەزموونەکان و بینین و چاودێریی ڕوداوەکان هەموو ئەمانە دەمگەیەننە سەرەنجامێک کە شۆڕش، شۆڕشی خەڵکە ، داپلۆسراوانە نەك بە تەنها کرێکاران . ئەگەر ئێمە ئەنارکیزم بە مێتودێکی کردەیانە بۆ شیکردنەوە و لێکدانەوەی ڕووداوەکان و بارودۆخەکە بە ڕەچاوکردنی فاکت و دیتنی واقیع نەك لە ڕێگای تێکستەکانەوە، بزانین، ئەوە بۆ من ناوازەیە کە باوەڕم وابێت کە شۆڕش تەنها لەسەر دەستی کرێکارانا ڕوودەدات و چینی کرێکاران دینەمۆی جەوهەرین و ئەو هێزەن لە گۆڕانی کۆمەڵدا بۆ سۆشیالیزم.\nلەمەش زیاتر لەکاتی سەرهەڵدانی سیستەمی چینایەتیی و کۆمەڵی هەرەمییەوە کە بەدووی کۆمەڵی سەرەتایی کۆمۆنوێڵ دا هاتووە، زەروورەی شۆڕشیشی لە هەناوی خۆیدا هەڵگرتووە. هەر ئەمەش هۆکاری ڕوودانی ڕاپەڕین و شۆڕشەکان بوون لە هەموو دونیادا. وەختێك هەبووە کە ڕاپەڕین و شۆڕش لە ئەوروپا و ئەمەریکادا لە چەرخەکانی پازدە و شازدە و حەڤدەدا و هەتا پێشتریش چڕبووەتەوە کاتێك کە خەڵكی خۆیان لە ڕێگای ئەنجوومەنەکانیانەوە، بە بەکارهێنانی خەبات و چالاکی ڕاستەوخۆ توانیویانە ئامانجی ڕاپەڕین و شۆڕش و بەگژاچوونەوەکانیان بهێننە دی.\nئەم چەند دێڕەی سەرەوە پرسیارێکی سەرەکی و بناغەییمان لا دروستدەکات. بۆچی بەشەرییەت دەبێت چاوەڕوانی کاپیتاڵیزم یاخود هەر سیستەمێکی دیکەی چینایەتی بکات،تاکو شۆڕش وادەی خۆی بێت ئەو کاتە لە هەوڵی بەجێگەیاندنییا بێت؟ بۆچی ئایندەی شۆڕش دەبێت بە پێشەوەچوون و گەشەکردنی چینی کرێکارانەوە گرێبدرێتەوە؟\nلە کاتێکدا کە لە واقیعدا ئێمە ئەوە دەبینین کە سەرمایەداریی بە کۆمەکی هێزە تاریکەکانی و گەشەکردنی تەکنەلۆجیا، بەهێزتر دەبێت، بەڵام هاوکاتیش چینی کرێکاران لاوازتر دەبێت تا ڕادەی ئیفلیجیی. بە تێڕوانینی واقیع دەتوانین ئەوە ببینین کە چینی کرێکاران بووەتە ئۆرگانێكی خۆگونجێنەر لەناو جەستەی کۆمەڵی بورجوازییدا.\nکەواتە ناکرێت لە ڕابووردوودا بژین ، کاتێك کە دەمانەوێت خەبات دژی سیستەمی هەنووکەیی کە لە سایەیدا دەژین بکەین، دەبێت تاکتیك و ئامرازەکانی تێکوشانە تەقلیدییەکان کە کارانین و چیتر هیچ بەدەستناهێنن ، بگۆڕین.\nدەبێت ئەوە بزانین کە پێناسەی چینی کرێکاران لە هەنووکەدا زۆر جیاوازە لە سەد یا دووسەد ساڵ لەمەوبەر. دەبێت لەوەش حاڵی ببین کە گەشەی تەکنەلۆجیا بۆ ئاستێكی زۆر پێشکەوتوو هەنگاوی ناوە و ڕۆبۆتی دروستکردووە کە لە ماوەیەکی دیکەدا کرێکاران بەرەو مەحفبوونەوە دەبات. لە چەند دەهەیەکی دیکەدا لە زۆر شوێندا ڕۆبۆت شوێنی کرێکار دەگرێتەوە. لەو بارەدا ئەوانەی کە هێشتا باوەڕیان وایە کە چینی کرێکاران ئێمە ئازاد دەکات، ئەو کاتە ڕەنگە ئەوان ئومێدی ئەوە بکەن کە ڕۆبۆت لە بری کرێکارەکان ئەرکی بەدیهێنانی کۆمەڵی سۆشیالیزم ، بگرنە ئەستۆ و ئازادمان بکەن، گەر ئەمەش باوەڕیان بێت لەبری بەرزکردنەوەی دروشمی ” چینی کرێکاران یەكبگرن “…دەکرێت ئەمە بگۆڕێت بە ” ڕۆبۆتەکان یەکگرن “.\nواقیعی ژیان تەنها ئەوەمان نیشان نادات ، بەڵکو لە ڕاستیدا دەشیسەلمێنێت کە کرێکاران لە قوتابییان، بەتاڵە ، خانەنشیکراوان، کەمئەندامان کەر کار ناکەن، کێڵگەوان و جوتیاران، کاسبکارێك کە کاسبی بۆخۆی دەکات و خەڵکی ناچەوسێنێتەوە ، شۆڕشگێڕتر نیین. دەتوانین ئەوەش تێبینی بکەین کاپیتاڵیزم پیر نەبووە و لە قەیرانا نییە ، بەڵکو زۆر گەنجە و ڕەنگە ساڵانێکی دوور و درێژی مابێت ، مەگەر ئێمە خۆمان ، خۆمان ڕێکخەین و کارایانە و جددیانە جەنگی دژ بکەینەوە.\nهەر وەك چۆن پێناسەی چینی کرێکاران تا ڕادەیەك وەکو جاران نەماوە هەر ئاواش پێناسەی کاپیتاڵیزمیش . جیهانگیریی [ گڵۆبەڵایزەیشن ] کاریگەریی لەسەر چینی کرێکاران لەڕوی چەندایەتی و چونایەتییەوە داناوە و گۆڕیوێتی، هەروەها کاپیتاڵیزمیشی گۆڕیوە . بۆ زانیاری زیاتر لەسەر ئەم خاڵە تکایە ئەو لینکەی سەرەوە ببینە . جیهانگیریی کاپیاڵیزمی بەرەو پێشەوە بردووە و بەهێزتری کردووە بەڵام چینی کرێکارانی بەرەودواوە بردووە و لاوازکردوە.\nیەكێك لە کاراییەکانی سەرمایەداریی لە سەر هەموو چینەکانی ناو کۆمەڵ، یەکێتی چیانیەتییانی هەڵوەشاندەوە، هەروەها لەناو خودی چینی کرێکارانیشا. ئەمەش یەکێکە لە هۆکارە سەرەکییەکان کە لە ئێستادا نەك هەر مانگرنتی گشتی نابینین، بەڵکو لەناو ڕیزەکانی هەمان کرێکاری بەشە جیا جییاکانی ناو هەمان کۆمپانیا یەکڕیزی و یەکێتی کرێکاران نابینین لە کاتێکدا کە کار و پیشەکانیان تەواوکەری یەکترین.\nگەرچی کاپیتاڵیزم یەکێتی نێوانی چینەکان و یاخود یەکێتی ناو خودی چینەکە خۆی، تێکشکاندوە، بەڵام هاوکات هەمان بارودۆخی لە نێوانی گەلێك لە توێژاڵەکانی نێو چینە جیاوازەکاندا خولقاندووە کە ئەو بارودۆخە هاوبەشە لە نێوانی بەشێك لە کرێکاران و جوتیاران و ئەوانەی کە پێیان دەڵێن پیتی بورجوا و هەتا توێژاڵێکیش لە چینی ناوەندی، هەیە. ئەم بارودۆخەش بووەتە زەمینەیەکی ناوکۆیی بۆ تێکۆشانی هاوبەشیی و بەیەکەوەیی هەموویان دژ بە دوژمنەکەیان کە سیستەمەکە و دەوڵەتەکانێتی. ئەم توێژاڵانەن کە دەبنە دینەمۆی شۆڕش. لە کاتێکیشدا هەر یەکەیان سەر بە چینێکی جیاوازن لە کۆمەڵدا و زۆرینەی خەڵک پێکدەهێنن بەم هۆیەوە چالاکیی و داخوازییەکانیان ڕەنگدانەوەی سەراپای کۆمەڵە.\nلە کۆمەڵی هەنووکەییدا، لەهەر شوێنێك بڕوانین دەبینین هەموو بزوتنەوە شۆڕشگێڕییەکان لە ڕاستیدا بزوتنەوەی خەڵکن. زۆر دوورن لەوەی کە بتوانین ناودێریان بە بزوتنەوەی کرێکاران بکەین . هەندێك لە باشترین نموونە لەو بارەدا وڵاتانی ” بەهاری عەرەبی” یە، بزوتنەوەی خەڵکە لە ئێران و کوردستان و عێراق ، هەندێك لە وڵاتانی ئەمەریکای لاتین و هەندێك لە وڵاتانی ڕۆژهەڵاتی ئەوروپا هەتا دەگات بە رووداوەکانی ئێستای وەکو بزوتنەوەی پەسەك زەردەکان و بزوتنەوەی یاخیبووان لە مەحفبوونەوە [ئینقرازبوون] و پاراستنی ژینگە لە بریتانیا و وڵاتانی دیکەدا.\nلە ئێستادا خەباتکردن سەبارەت بە ” تاکە کێشەکان” لای خەڵکی بووەتە پرسێکی گرنگ و زەرووری لایان. ئەم تاك کێشەیانە پرسی زۆر جەماوەرین و لای خەڵكی زۆر مەبەستن ئیدی پرسی ژینگە بێت، پەنابەر و کۆچبەران ، خانووبەرە و کێشەی سەرەپانان، ڕایسیزم و فاشیسزم، پرسی چارەسەر و تەندروستیی ، پەروەردە و پێگەیاندن، فێمەنیزم تا دەگات بەوانی دیکە ، هەموو گرنگن. تێکۆشان بۆ لابەلاکردنەوەی ئەم کێشانە خەڵکی لە هەموو بەش و لایەنەکانی ناو کۆمەڵەوە بێ گوێدانە جیاوازی چینایەتییان، دین و ئاینیان ، ئیتنیکییان، کاریان، بەشداری دەکەن و چالاکی خۆیان دژ بە دەوڵەت و سیستەمەکە دەوام پێدەدەن.\nلەگەڵ ئەوەشدا دەبێت ئەوەشمان لا ڕوون بێت کە خەباتی لابەلاکردنەوەی تاك کێشەکان دەبێت گرێبدرێتەوە بە سیستمەکە و دەوڵەتەوە. ڕەگ و ڕیشەی هەر کام لەو کێشانە لە خودی سیستەمەکەدایە و ناتوانرێت ئامانجیان بە تەواوی بپێکن ئەوەندەی ئەم سیستەمە بەردەوام بێت لە بوونیا. من باوەڕم وایە ناتوانین چارەسەری ئەم تاك کێشانە بۆ چینی کرێکاران بەجێ بهێڵین کە لە کاتێکدا ئەوان توانای بەرگرییکردنیان لە مافەکانی خۆیان نییە.\nشۆڕش ، شۆڕشی کۆمەڵایەتییە ، ئابووورییە ، سیاسییە ، ڕۆشنبیرییە و کولتورییە. لەبەر ئەوە دەبێت لە بنی کۆمەڵەوە لە هەموو کوچەو کۆڵانێکەوە، نەك هەر بە تەنها لە کارگەکانی کرێکاران و شوێنەکانی دیکەی سەرکارەوە سەرهەڵبدات. دەبێت بزوتنەوەیەکی جەماوەریی بێت نەك بە تەنها هی کرێکاران، دەبێت هەموو کێشەکان لە کۆمەڵدا لابەلابکاتەوە نەك بە تەنها کێشەی نێوانی کرێکاران و بەڕێوەبەرانی کارگەکان، دەبێت شۆڕشێکی مرۆڤانە بێت نەك بە تەنها شۆڕشی چینی کرێکاران بێت.\nئەگەر چینی کرێکاران دینەمۆی شۆڕش بن، ئەمە یانی ئەوان پێشڕەوی ئیمە دەکەن و دەبنە ڕابەر و سەرکردە . ئەگەریش سەرکردایەتی ئێمە بکەن ئەوەش ئەوە دەگەیەنێت کە بۆشایی لە نێوانی سەرکردە” چینی کرێکاران” و “ئێمەی” بنکردە ، دروستدەبێت، ئەمەش بە ڕۆڵی خۆی لە ڕاستیدا بەرەیەکی هەرەمیی و چینایەتی دەخولقێنێت.\nکەواتە کۆمەڵی سۆشیالیستیی بە تەنها لە ڕێگای چینی کرێکارانەوە کە کەمایەتی کۆمەڵن بنیات نانرێت. ئەوان نابێت دەسەڵاتدار بن بەسەر ئێمەوە. ئەگەر دەسەڵاتیان هەبێت ئەوە کۆنترۆڵی تاك و کۆمەڵ دەکەن و سەرەنجامیش سیستەمی چینایەتی و هەرەمیی لە ژیانا بەردەوام دەبێت .\nAuthor azadebramPosted on 18/05/2019 Categories گشتی\nپێشوو Previous post: بابەتی دەوڵەت، سروشت و ئایندەی:\nئەنارشیەتی فکری من!! anarkistan.net/2022/01/19/%d8… 1 week ago\n￼￼￼￼10 پیاوە هەرە دەوڵەمەندەکەی دونیا لە سەردەمی کۆرۆنادا سامانیان دووقات زیادی کردووە: anarkistan.net/2022/01/18/%ef… 1 week ago\nڕاپۆرتێکی زۆر سەرنجڕاکێش: anarkistan.net/2022/01/17/%da… 1 week ago


ئه‌میر به وێنه‌كێشان دڵی منداڵانی ئاواره خۆشده‌كات\nدهۆك/ ئایاری 2021/ ئه‌میر جوندی، ئاواره‌ی نه‌ینه‌وا له پاركی نه‌ورۆز وێنه‌ی خه‌ڵك ده‌كێشێت فۆتۆ: عه‌مار عه‌زیز\nدوای گه‌ڕانه‌وه له كاری رۆژانه‌م سه‌رقاڵی وێنه‌كێشانم، به‌و هونه‌ره پاره په‌یدا ده‌كه‌م و زۆرجاریش بێبه‌رامبه‌ر دڵی منداڵانی ئاواره‌ی پێ خۆشده‌كه‌م.\nناومی ئه‌میر جوندی سه‌بری_ـیه، خه‌ڵكی نه‌ینه‌وام و زیاتر له شه‌ش ساڵه ئاواره‌ی دهۆك بوین.\nنه‌متوانی به‌هۆی بارودۆخی تایبه‌تی ژیانی خۆمه‌وه خوێندن ته‌واو بكه‌م، بڕوانامه‌ی سێی ناوه‌ندیم هه‌یه و له موسڵ بوم كاتێك په‌ره‌م به خولیای وێنه‌كێشان دا.\nزیاتر له چوار ساڵه به گرێبه‌ست وه‌ك كرێكاری شاره‌وانی دهۆك كارده‌كه‌م، دوای ده‌وام زۆربه‌ی كات ده‌چمه پاركی نه‌ورۆز، له‌وێ وێنه بۆ خه‌ڵك ده‌كێشم، زیاتر وێنه‌كانم ره‌ش و سپین، بۆ هه‌ر وێنه‌كیش 30 تا 40 خوله‌ك كاتم پێویسته.\nدهۆك ئاواره‌ی زۆری تێدایه و زۆرجار بۆ وێنه‌كێشانی خۆیان یان منداڵه‌كانیان دێنه لای من، كارێكی جوانیان بۆ ده‌كه‌م و دواتریش ده‌ڵێم پاره مه‌ده‌ن، ئه‌وه له‌سه‌ر حسابی خۆم و دیارییه‌كه بۆ ئێوه، له‌به‌رئه‌وه‌ی ده‌شزانم پاره‌یان پێ نییه.\nده‌زانم ئاواره‌یی چه‌ند به ئازاره و به چه‌ندین ناخۆشیدا تێپه‌ڕیون بۆیه گرنگه به‌لامه‌وه به وێنه‌یه‌ك دڵخۆشیان بكه‌م.\nهه‌ندێكجار خه‌ڵك به مۆبایل وێنه ده‌نێرێت تا له‌سه‌ر كاغه‌ز وێنه‌كه بكێشم، به شه‌وانیش وێنه ده‌كێشم و بڕێك پاره‌م ده‌ستده‌كه‌وێت، به‌ڵام به‌رله‌وه‌ی كاسبی بێت، ئه‌مه خولیا و ئاواتی منه و ناتوانم ده‌ستبه‌رداری بم.


یەکەم گۆڕی بەکۆمەڵی کوردانی ئێزدی لە گوندی کۆچۆ هەڵدەدرێتەوە\nیەکەمین گۆڕی بەکۆمەڵی کوردانی ئێزدی لە گوندی کۆچۆی سەر بە شەنگال هەڵدەدرێتەوە.\nرۆژی هەینی 15ی ئازاری 2019 بەهەماهەنگی حکومەتی هەرێمی کوردستان و حکومەتی عێراق یەکەم گۆڕی بەکۆمەڵی کوردانی ئێزدی لە گوندی کۆچۆ هەڵدەدرێتەوە.\nئەمەش یەکێک بووە لە داواکارییەکانی کوردانی ئێزدی بۆ یەکلاییبوونەوەی چارەنووسی کەسوکارەکانیان کە لە دوای هێرشی چەکدارانی داعش لە ساڵی 2014 بۆسەر ئەو گوندە بەشێکیان هێشتا بێسەروشوێنن.\nداعش 1030 کەس لە دانیشتووانی کۆچۆی بێسەروشوێن کردووە یان کوشتونی، تاوەکو ئێستا 120 ژن و کچی دانیشتووی کۆچۆ رزگارکراون، پێش هێرشی داعش، ژمارەی خێزانەكانی کۆچۆ نزیکەی 340 خێزان بوون کە لە نزیکەی 1600 كەس پێکهاتبوون.\nلە هێرشەکەی داعشدا نزیکەی 520 پیاو و 510 ژن کوژران و بێسەروشوێن بوون و نزیکەی 300 پیاو و 270 ژنیش رزگاریان بوو.\nهەڵدانەوەی یەکەمین گۆڕی بەکۆمەڵی کوردانی ئێزدی لە کۆچۆ لەکاتێکدایە، لە کانوونی یەکەمی 2017دا سەرۆکوەزیرانی ئەو کاتەی عێراق کۆنترۆڵکردنی خاکی ئەو وڵاتەی لە دەستی داعش راگەیاند.\nبەپێی ئاماری بەڕێوەبەرایەتی گشتیی کاروباری ئێزدییەکان لە وەزارەتی ئەوقاف و کاروباری ئایینی هەرێمی کوردستان، لەماوەی رابردوودا سێ هەزار و 371 کوردی ئێزدی لەدەستی داعش رزگارکراون و تاوەکو ئێستاش سێ هەزار و 46 کەس چارەنووسیان دیارنییە.


هۆشیاریی کۆمه‌ڵایه‌تی، بۆ به‌هێزکردنی ده‌وڵه‌تی هاووڵاتی\n14, 10, 2016\nنووسینی: عه‌بدولخالق فه‌لاح\nوەرگێڕان و کورتکردنەوەی: چرا عومه‌ر\n"گەل"، واتاى کۆمەڵێک خەڵک دەگەیەنێت کە لەسەر خاکن و لە شوێنێکى دیاریکراو و لەیەک چوارچێودا پێکه‌وه دەژین، بەڵام ڕۆشنبیرى و دابونەریت هەندێک جار جۆراوجۆر دەبێت. مەرجیش نییە لە یەک بنه‌چه یان یەک ئایین بن، یاخود زمانى یەکگرتوو کۆیان بکاته‌وه، تەنیا ئەوەی که مه‌رجی هاوبه‌ش بێ له نێوانیاندا، یه‌ک ڕه‌گه‌زنامه‌ی هاوبه‌شه و هەموویان لە ڕەگەزنامەدا هاوشێوەن.\nبوونی ڕووبه‌رێکی خاک بە ڕەگەزێکى گرنگ دادەنرێت بۆ بنیاتنانى ده‌وڵه‌ته‌که، که که‌سێتییه‌کی مه‌عنه‌وییه و به‌مه توانایان به‌ره‌و پێشه‌وه ده‌به‌ن بۆ به‌ره‌وپێشبردن و سیستەمە تایبەتەکەیان و لەژێر سیستەمێکدا دەژین کە ژیانیان بۆ ئاسان بکات. هەروەها کاروبارى تاکه‌کان بە یاساى ڕوون ڕێک دەخرێت و، ئەو ڕێسایانەى کە خزمه‌تکردنی بەرژەوەندیى گەل دەکات، هه‌روه‌ها بۆ بەدیهێنانى ئەمن و ئاسایشى کۆمەڵگە و رێکخستنی مامه‌ڵه‌یان لەگەڵ یەکتردا و بەدیهێنانى یەکسانى له نێوان تاکه‌کاندا. خاڵێکی دیکه، بەرگریکردن لە نیشتمان لە کاتى پێویست و پاراستنی لە دوژمن، ئەویش لە ڕێگەى بنیاتنانى هێزى سەربازى، کە تواناى پارێزگاریکردن له خاکه‌که‌یان هەیە؛ ئه‌مانه‌ش لە ئەرکە گرنگەکانى بنیاتنانى دەوڵەتى نوێیە.\nبەڵام، ئەمڕۆ لە برى گەڕان بە دواى چارەسەرێکى گونجاو، کە قەرەبووى ناکارایی ده‌زگاکانی دەوڵەت بکاتەوە، بەداخەوە گەندەڵکاران، کوتلەکارى، هۆزگه‌ری و ده‌سته‌گه‌رییان بەکار هێناوە. ئەوەیش بۆ ئەوە باس ناکرێ کە لە ڕێزى هۆزه‌کان که‌م بکرێته‌وه، ئێمە شانازییان پێوە دەکەین وەک بەشێکى گرنگى کۆمەڵگە، بەڵکوو بۆ ئەوە باسى دەکەین کە واز لە سەپاندنى بەرژەوەندیى تاکەکەسى بەسەر بەرژەوەندیى گشتیدا بهێنرێت.\nپێویستە لەسەریان، هیچ شتێک لەمانە بۆ هەڵاتن لە بەرپرسیارێتى، په‌سه‌ند نەکرێت، بەڵکوو دەبێت لە ڕێگەى یاساوە چارەسەرى گونجاویان بۆ دابنرێت، نه‌ک به‌و شێوه‌یه‌ی که وەکو لە عێراقدا ڕوو دەدات. سه‌ره‌ڕای هه‌ر قه‌یرانێک که هه‌بێ، ئەنجومەنى نوێنەران کە بە حیساب به ماڵى هەموو عێراقییەکان دادەنرێت، به‌ڵام ڕه‌چاوی یاساکانی ناکرێت. ئەو کۆنگرە عەشایه‌رییانەى کە بۆ پاڵپشتیکردنى کەسێکى دیاریکراوی تاوانبار بە گەندەڵى دەبەسترێت، لە برى چاوەڕێکردنى تەواوبوونى لێکۆڵینەوە لەو دادگایەى کە کەیسەکەى خراوەتە پێش، بە هەموو شێوەیەک لە بەهاکانى دادپەروەرى و یەکسانییه‌وه دوورە و، ڕەفتارێکى دوورە لە شارستانییەتە. زۆر جاریش نوخبە سیاسییەکان، گەل، وه‌ك ئامرازێکى گونجاوتر بۆ گەییشتن بە دەسەڵات و موڵک و پارە، بەکاری دێنن؛ ئەمەیش لە ڕێگەى خۆبەستنەوەیان بەو سیسته‌مه هۆزگه‌رییه‌وه .\nکۆمەڵگەى عێراقى لە زۆربەى ڕەفتارەکانیدا، بۆ چاره‌سه‌ری کێشه‌کان پشت بە بەهاى هۆزگه‌ری دەبەستێت، ئەمەیش واى کرد دەسەڵاتى کۆڵۆنیاڵی بریتانى، لە سەرەتاکانى سەدەى ڕابردوودا، لە ساڵى 1916، یاساى "داواى هۆزه‌کان / دعوی العشائر" دەربکات، ئەمەیش پێش دامەزراندنى دەوڵەتى عێراقى نوێ، لە ساڵى 1921. دەوڵەتى عێراق بە دوو یاسا حوکمى دەکرد، ئەوانیش یاساى گشتیی ده‌وڵه‌ت و یاسای داوا عەشایه‌رییه‌کان بوون و ئه‌م دوو یاسایه جێبه‌جێ ده‌کران تاوەکوو بەیاننامەى مەلەکى دەرکرا. بەپێى یاسای گشتیی ده‌وڵه‌ت، دادوەرى سیاسى و دادوەرەکانى تر بۆیان هەبوو تاوانبار ڕەوانەى ئەنجومەنى عەشایه‌رى بکه‌ن کە پێک هاتبوو لە چەند شێخێک بۆ تەماشاکردنى کەیسەکان. تاکوو شۆڕشى 14ى تەمموزى ساڵى 1958، یاساى داواى عەشایه‌رى هەڵوەشایەوە و دەسەڵاتى عەشیرەتەکان دیاری کرا و سنووری بۆ دانرا. بەڵام له کاتی ئێستادا دەبینین گرنگیدانى دادوەرە عێراقییەکان بە هۆزه‌کان زۆر په‌ره‌ی سه‌ندووه بۆ چاره‌سه‌رکردنی کێشه‌کان، هەروەها ئەمەیش بنیاتنانى پێگەى سیاسیى ئەوانی لە دەسەڵات و حزبە سیاسییەکاندا ئاسان کردووە. ئەم هەڵسوکەوتەی ئەوان بووه‌تە هۆی لاوازبوونی دامەزراوەکانى حکوومەت و دەوڵەتى عێراق، کە بۆ پاڵپشتیکردنیان لە هەڵبژاردنەکان و مامەڵە گەندەڵکارییەکانیاندا بەکاریان دێنن .\nبێ گومان، ئەو کەیسانەی به هۆی چارەسەرکردنى عەشایه‌رى و دانى بەرتیله‌وه پشتگوێ خراون، بوونه‌ته هۆى بڵاوبوونەوەى گەندەڵى و تاوان. هەموو ئەوانەى باس کران، بوونە هۆى ئەوەى کە ئێمە ئەمڕۆ باجەکەى دەدەین؛ لە پێشێلکردنى مافەکانى مرۆڤ، لە دەرەنجامى شکاندنى سیستەمى شارستانى و گەڕانەوەى شارستانییەت بۆ دواوە، لە تەواوى کۆمەڵگەى عێراقى .\nبۆیە، پێویستە هەر تاکێک وەفاى بۆ دەوڵەت و کۆمەڵگەکەى هەبێت و، واز لەو دابونەریتانە بێنێت کە دەبنه هۆى زیانپێکەوتنى کۆمەڵگە. لە ئەمڕۆدا، ئەگەر کێشەى عەشایه‌رى بە سیاسەت و هەڵوێستى دەوڵەته‌وه پەیوەست بێت، لەسەر هەموو سیاسییەکان و نوێنەران و بەرپرسانی دەوڵەت پێویستە، كه ئینتیماى عەشایه‌ریان پشتگوێ بخەن و، پەرە بە بەرەوپێشبردنى ڕۆشنبیریى کۆمەڵایەتیی گەل بدەن کە بۆ ڕووبەڕووبوونەوە و هەستانەوە لە دواى کێشە و قه‌یرانه‌کان زۆر گرنگە. هەروەها پابه‌ندی جێبەجێکردنى یاساکان بن، چونکە یاساکان بنەماى پارێزگاریکردنن لە سەروەرى و پێگەى دەوڵەت و، چارەسەرى یەکەمینن بۆ ئەو کێشانەى لە کۆمەڵگەدا ڕوو دەدەن.\nLast modified on سێ شەممە, 15 ئایار 2018 11:01\n« لە وەڵامی پرسیاری ڕۆشنگەری چییە؟ دیموکراسییه‌ت به گه‌نده‌ڵی و چاوچنۆکی هه‌رزانفرۆش کراوه، بەڵام کاتی فریاکه‌وتن ماوه »


سەرەک وەزیری عێراق بە سەرۆکایەتی شاندێکی باڵای وڵاتەکەیسەردانی ئانکەرە پایتەختی تورکیا دەکات.\nلەو سەردانەی ڕۆژی چوارشەممەیدا دکتۆر عادل عەبدولمەهدی لەگەڵ ڕەجەب تەیب ئەردۆگان سەرۆکی تورکیا و گەورە کاربەدەستانی تری ئەو وڵاتەدا کۆبوونەوەی کردووە و ژمارەیەک دۆسێی گرنگی نێوان بەغدا و ئانکەرە لەو کۆبوونەوانەدا باسکراون.\nپێدەچێت لەو سەردانە کورتەدا بەپێی لێدوانە ڕۆژنامەوانیەکان، بەغدا و ئانکەرە لەسەر ژمارەیەک تەوەر ڕێککەوتبن لەوانە؛ ڕێککەوتن لەسەر هاوکاری ئاسایشی و ئاڵوگۆڕکردنی زانیاری و لەشکری و سەرلەنوێ دەستکردنەوە بە کاراکردنەوەی هێڵی گواستنەوەی نەوت لە ڕێی بەندەری جەیهانی تورکیاوە.\nلە کۆبوونەوەکەی دکتۆر عەبدولمەهدی و ئەردۆگانیشدا باس لە پێکهێنانی تیمێکی هاوبەشی عێراقی تورکی کراوە کە لە پەنجا ئەندام پێکدێت بۆ ئامادەکردنی پلانی باشترکردنی چۆنییەتی بەکارهێنانی ئاو لە نێوان هەردوو وڵاتدا.\nسەرۆکی تورکیا لە لێدوانەکەیدا بۆ پەیامنێران پاش کۆبوونەوەکەی لەگەڵ سەرەک وەزیری عێراقدا ئاماژەی بەوە کردووە بەغدا و ئانکەرە شییانی ڕێککەوتنێکی لەشکریی ئاسایشییان باسکردووەبەمەبەستی زیادکردنی هاوکارییە لەشکرییەکان لە نێوان هەردوو وڵاتی دراوسێدا.\nڕێبین فەتاح، ڕۆژنامەوان و توێژەر لە ناوەندی عێراق بۆ لێکۆڵینەوە و شیکارە سیاسییەکان.\nبەپێی زۆرێک لە سەرچاوەکانی هەواڵ لە بەغداوە، لە ساڵی 2008یشدا ڕێککەوتنی ئاسایشی لەگەڵ تورکیادا مۆرکراوە بەڵام وەک دەگوترێت کاری پێنەکراوە.\nنەوت یەکێکە لە دۆسێ گرنگەکانی تری نێوان ئەم دوو وڵاتە دراوسێیە.\nسەرۆکی تورکیا ئامادەیی وڵاتەکەی نیشانداوە بۆ چاککردنەوە و کاراکردنەوە و دەستبەکارپێکردنەوەی بۆرییە نەوتییەکانی کەرکوک – جەیهان، هەروەهاش کڕینی نەوتی عێراق.\nتورکیا پێشتر ڕێککەوتنێکی پەنجا ساڵەی مۆرکردووە لەگەڵ نێچیرڤان بارزانی، سەرۆکی کابینەی هەشتی هەرێمی کوردستانی عێراقدا.\nهەر دوابەدوای ئەو سەردانەی شاندی عێراقی بۆ تورکیا، وەزیری نەوتی عێراق باسی لەوە کردووە وڵاتەکەی ژمارەیەک ڕێوشوێنی گرتۆتە بەر ئەگەر بێتوو بەهۆی ئاڵۆزییەکانی نێوان ئەمریکا و ئێرانەوە ڕێگە لە هاوردەکردنی سوتەمەنی بگیرێت لە ئێرانەوە.\nهەر لەو لێدوانەیدا بۆ پەیامنێران (ثامر غضبان) باسی دۆسێی نەوتیشی کردووە لەگەڵ تورکیادا و دەڵێت بەرنامە هەیە بۆ ڕاکێشانی بۆرییەکی نوێ ڕێک بە شانی بۆرییە کۆنەکەدا لە کەرکوکەوە بۆ بەندەری جەیهان و ئانکەرەش ئامادەیە بۆ زیادکردنی ڕێژەی هەناردە کردنی نەوتی عێراق بۆ وڵاتەکەی.\nئایا لەپاش ئەم سەردانەی دکتۆر عەبدولمەهدی بۆ ئانکەرە ئەگەری هیچ پێشهاتێکی نوێ دێتە ئاراوە؟\nئایا تورکیا و عێراق دەتوانن پێکەوە ڕۆڵی خۆیان بگێڕن بۆ سەقامگیری لە ناوچەکەدا؟\nڕێبین فەتاح، ڕۆژنامەوان و توێژەر لە ناوەندی عێراق بۆ لێکۆڵینەوە و شیکارییە سیاسییەکان لە بەرنامەی ئەم هەفتەیەی لەگەڵ ڕووداوەکاندا وەڵامی ئەم پرسیارانە و پرسیار و سەرنجەکانی ئێوەی ئازیزیش دەداتەوە:


كۆسرەت رەسووڵ نامەیەك بۆ ئەندامانی سەركردایەتی یەكێتی دەنێرێ\nكۆسرەت رەسووڵ جێگری سكرتێری گشتیی یەكێتی نیشتمانی كوردستان نامەیەك بۆ ئەندامانی مەكتەبی سیاسی و سەركردایەتی یەكێتی دەنێرێت و دووپات لەوە دەكاتەوە كە پێویستە خۆیان لە لێدوانی رۆژنامەوانی دوور بگرن بە ئامانجی نزیكبوونەوەی زیاتر لەگەڵ پارتی دیموكراتی كوردستان.\nپێشتر وا بڵاو كرایەوە كە یەكێتی نیشتمانی كوردستان لێدوانی ڕۆژنامەوانی لە بەرپرسانی قەدەغە كردووە و ئەندامێكی سەركردایەتی ئەو حزبەیش دەڵێت، لە ڕێی نامەیەكی جێگری سكرتێری گشتیی یەكێتییەوە لەوبابەتە ئاگادار كراونەتەوە.\nئەمڕۆ 11ی شوبات، مستەفا چاورەش ئەندامی سەكردایەتی یەكێتی نیشتمانی كوردستان بە "وشە"ی راگەیاند، لە لایەن جێگری سكرتێری گشتی یەكێتی نیشتمانی كوردستان نامەیەك بۆ ئەندامانی سەركردایەتی یەكێتی هاتووە باس لە خۆ بەدوورگرتن دەكات لە لێدوانی رۆژنامەوانی.\nزیاتر گوتی، نامەكە بۆ ئەوەیە كە ئێستە هەوڵی پێكهێنانی حكوومەت دەدرێت و گفتوگۆكان بە ئاراستەی باش دەچن، داواكراوە لەماوەی پێكهێنانی حكوومەت ئەندامانی سەكردایەتی لێدوانی دژ بەیەك نەدەن بە جۆرێك كاریگەری بكاتە سەر گفتوگۆكان و پێكهێنانی حكوومەت.\nبەپێی زانیارییەكانی "وشە" لە نامەكەدا دووپات لەوە كراوەتەوە كە پێویستە نزیكبوونەوەی زیاتر لەنێوان یەكێتی و پارتی هەبێ، بۆیە پێویستە لێدوانەكان لەسەر ئەو حزبانە رابگیرێن.\nئەوە لەكاتێكدایە كە ئێستە گفتوگۆكانی پێكهێنانی حكوومەتی داهاتووی كوردستان بەردەوامە و مەسروور بارزانی كاندیدی وەرگرتنی پۆستی سەرۆك وەزیرانی داهاتووی كوردستانە.\nئه‌م بابه‌ته 1005 جار خوێنراوه‌ته‌وه\nعێراق داوای قەرەبووكردنەوە لە ئەمەریكا و ئیسڕائیل دەكات


پرۆسات چیە؟ هۆكارى توش بوونى چیە ؟ وە چارەسەرى چیە؟ وە چۆن خۆمان بپارێزین لەم نەخۆشیە ؟ : ماڵپەڕی وەڵامەکان\nپزیشکىپرۆسات چیە؟ هۆكارى توش بوونى چیە ؟ وە چارەسەرى چیە؟ وە چۆن خۆمان بپارێزین لەم نەخۆشیە ؟\nپرۆسات چیە؟ هۆكارى توش بوونى چیە ؟ وە چارەسەرى چیە؟ وە چۆن خۆمان بپارێزین لەم نەخۆشیە ؟\nپرۆستات گلاندێكى ڕیشاڵەیی هۆرمۆنى یە شوێنەكەى لە دەوروبەرى بۆرى میزەوە لە ملى میزڵدانەوە لە پیاواندا. ئەم گلاندە گیراوەیەك دەڕژێنێت بۆ ئاسانكردنەوەى جموجۆڵى تۆماوى پیاو باشە لە كاتى ڕشانەوەى تۆماو لە كاتى جووتبووندا. ئەم گلاندە تووشى چەند نەخۆشى یەك دەبێت وەكو:\nیەكەم / هەوكردنى پرۆستات بەهۆى چەند هۆكارێك ڕوودەدات:\n1- تووشبوون بە میكرۆب لە كۆئەندامى میزەوە كە دەبێتە هۆى هەوكردنى برۆستات و دەركەوتنى ئەم نیشانانە:\nأ- هەست كردن بە سەرما و تاى بەرز.\nب- ئازار لە خوارەوەى سك و ڕیخۆڵە.\nت- زۆر میزكردن و نارەحەتى لەكاتى میزكردندا.\nپ- هەست بە سووتانەوە دەكرێت لە كاتى میزكردندا.\nج- زۆر جار تووشبوون بە هەوكردنى هەردوو گون و دەوروبەرى.\n2- نەخۆشى ئەندامى زاوزێ ى گواستراو كە لە تەمەنى خوارەوەى 35 ساڵان\nبڵاودەبێت وەكو سەیەلان و جۆرەكانى دیكەى نەخۆشى جنسى ئەم جۆرە نیشانانە دەردەكەوێت لەم حاڵەتە:\nب- ئازار لە بەشى خوارەوەى پشت و سەرەوەى ئێسقانى ئەندامى جووتبوون و خوارەوەى حەوز.\nت- ئازار و سوتانەوە لە كاتى میزكردندا لەگەڵ نەتواناى خالى كردنى میزڵدان لە میزەوە.\nپ- نەتواناى كۆنترۆڵكردنى نەهێشتنى میزكردن لە كاتى پڕبوونى میزڵداندا.\nج- ئازار لە كاتى دەرچوونى پیسایی لە ڕیخۆڵەدا.\n3- نەشتەرگەرى بۆرى ئەندامى جووتبوونى نێڕینە و ناظورى میزڵدان و بەستنى دەرەوەى میزڵدان كە دەبێتە هۆى تووشبوون بە هەوكردنى میكرۆبى لە پرۆستات، هەروەها جۆر و ڕێژەى ئەو میزە كە لە میزڵدانەوە دەردەچێت دەبێتە هۆكارێك بۆ هەوكردنى پرۆستات.لە نیشانەكانى ئەم حاڵەتە:\nأ- ئازار لە شوێنى دەرچوونى پیسایی و لە سەرەوەى ئەندامى جووتبوون و لە هەردوو گون و خوارەوەى پشت و بۆرى ئەندامى جووتبوون و دەوروبەرى.\nب- دووبارە بوون و سوتانەوە لە كاتى میزكردندا.\nت- كەم دەرچوونى میز لەگەڵ ئازار و خوێن و بۆنێكى نائاسایی.\nج- ئازار لە كاتى ڕشانەوەى تۆماو لەگەڵ خوێندا.\nح- ئازار لە كاتى دەرچوونى پیسایی.\nهەوكردنى پرۆستات زۆر جار لە تەمەنى 20 تا 35 ساڵان ڕوودەدات لە نێوان ئەو گەنجانەن كە جووتبوون ئەنجام دەدەن بە شێوەیەكى ناسایی (شاذ) و ناشەرعى.\nدووەم/ هەوكردنى پرۆستاتى درێژخایەن: ئەمەش بۆ ماوەیەكى زۆر دەمێنێت و هۆكارەكەى دووبارە تووشبوونە بە جۆرەكانى میكرۆباتەوە، ئەمەش بە هۆى خواردنەوەى مەى و بڕین لە شوێنى دەرچوونى پیسایی و جووتبوونى ناشەرعى و ناسایی (شاذ) زیاد دەكات. لە نیشانەكانى ئەم حاڵەتە:\nأ- دووبارە تووشبوون بە هەوكردنى بۆریەكانى میزڵدان.\nب- ئازارى بەشى خوارەوەى پشت و دەوروبەرى حەوز و گون و شوێنى پیسایی كردن (كۆم).\nت- ئازار و سوتانەوە لە كاتى میزكردندا.\nپ- ئازار لە كاتى ڕشانەوەى تۆماو یان لە كاتى پیسایی كردندا.\nج- تا و دووبارە میزكردنى خوێناوى و میزە چركێ و زۆرى كاتى ئەنجامدانى میزكردندا.\nسێیەم/ هەڵاوسانى پرۆستات: ئەمەش لە تەمەنى دواى 50 ساڵانەوە دەردەكەوێت بەهۆى هەوكردنى پرۆستات یان هەڵاوسانێكى ئاسایی یان شێرپەنجەیی لە شانەكانى ڕوودەدات.\nئەگەر جووتبوون لەم تەمەنەدا زۆر بوو و كاتەكانى رێك نەبوو دەبێتە هۆكارێك بۆ هەڵاوسانى ئاسایی لە پرۆستاتەوە چونكە پێویستە لەم گلاندە ئیشى زیاتر بكات لەم تەمەنەدا بۆ هەڵكردن و ڕشانەوەى تۆماو لە كاتى جووتبووندا ئەگەر كاتەكانى زۆر بوون و ڕێك نەبوون كە دەبێتە هیلاكى یەك لەسەر ئەم گلاندە و هەڵاوسانى بە شێوەیەكى ئاسایی. هەروەها لە تەمەنى گەورە دەبینین ڕێژەى هۆرمۆنەكان تێكدەچن و دەبنە هۆكارێك بۆ هەڵاوسانى پرۆستات و دروست بوونى پارچەیەكى ڕیشاڵەیی لەم گلاندە و دەوروبەرى بۆرى میزەوە دەگرێت لەگەڵ هەڵاوسانى پرۆستات و تەسككردنەوەى بۆرى میزەوە لەسەرەوەى میزڵدان. ڕێژەى تووشبووان لە پیاواندا بە نەخۆشى پرۆستات 8% لە تەمەنى 31 تا 41 ساڵ، و 50% لە تەمەنى 51 تا 60 ساڵ، و زیاتر لە 80% لە تەمەنى 80 ساڵانە. لە دواى هەڵاوسانى پرۆستات دەبێتە هۆى بەستنى ملى میزڵدان Prostatism كە دەبێتە هۆى بەستنى بۆرى میزەوە و كەم دەرچوونى میز لەكاتى میزكردندا و ئەمەش جگە لە هۆكارى پرۆستات دەبێت بزانین هۆكارەكانى دیكەى ئەم حاڵەتە وەكو:\n1- هەڵاوسانى پرۆستات.\n2- بەردى میزڵدان.\n3- دروست بوونى زیبكەى ناو بۆرى میزەوە.\n4- هەڵاوسانى میزڵدان.\n5- هەڵاوسانى منداڵدان و ملى منداڵدان (لە ئافرەتان) و هەڵاوسانى پرۆستات و ڕیخۆڵە (لە پیاوان).\n6- نەخۆشى گورچیلە.\nواتە نیشانەكانى بەستنى بۆرى میزەوە ئەمانەن:\n1- كەم دەرچوونى میز لە كاتى میزكردندا.\n2- دواكەوتنى كاتى میزكردن لە كاتى پێویست.\n3- بڕین لە میز (میزە چركێ) لە كاتى میزكردندا.\n4- ئازار لە سكەوە.\n5- ئازار لە كاتى میزكردندا.\n6- دووبارەبوونى میزكردن لە كاتێكى كورت.\n7- هەست بە پێویستىیەكى بەردەوام بۆ میزكردن.\nهەندێ جار دەبینین ئازارێك ڕوودەدات لە پرۆستات و هیچ هەڵاوسانێك یان هەوكردنێكى میكرۆبى نىیە، بەڵام هەوكردن لە كیسى تۆماو دەردەكەوێت بە بێ ئازار لەگەڵ دەرچوونى پارچەى خوێنى كەم.\nچوارەم/ شێرپەنجەى پرۆستات: ئەمەش دووەم هۆكارێك بۆ مردنى پیاوان لە جۆرەكانى دیكەى شێرپەنجە، چونكە شێرپەنجەى سىیەكان لە یەكەم پلە دەژمێڕێت. هۆكارى شێرپەنجەى پرۆستات:\n1- هۆكارێكى بۆماوەى یە (ئامادەبوونى جۆرێك لە جۆرەكانى جینات ناسراوە بە.(AMACR\n2- زۆر خواردنى گۆشتى ئاژەڵ و چەورىیەكى زۆر.\n3- ئەگەرى تووشبوونى پیاوان لە تەمەنى 70 ساڵان زیاترە لە تووشبووانى تەمەنى 20 ساڵان.\nبۆ خۆپاراستن لە تووشبوون بە شێرپەنجەى پرۆستات و هەوكردنى و هەڵاوسانى و چارەسەركردنى بە شێوەیەكى سروشتى:\n1- یەك كەوچكى چێشت خواردن لە تۆى وێنجە یان سێپەڕە لە ناو یەك پەرداخى ئاوى كوڵاو و لە دواى ساردبوونى دەخورێت (نیو كوپ ڕۆژى 3 جار).\n2- یەك كەوچكى چێشت خواردن لە تۆى كەتان لەگەڵ یەك كەوچكى تۆى كولەكە و یەك كەوچكى ڕیشاڵەى گەنمە شامى لە ناو 3 پەرداخى ئاوى كوڵاو كە لە دواى ساردبوونى بە 90 خولەك (یەك سەعات و نیو) ئامادە دەبێت بۆ خواردنەوە (یەك كوپ ڕۆژى 3 جار).\n3- یەك كەوچكى كوپ لە ڕیشاڵەى هەرێز لە ناو یەك پەرداخى ئاوى كوڵاو و لە دواى ساردبوونى و پاڵاوتنى 3 پەرداخى لێ دەخورێت ڕۆژى 3 جار.\n4- دوو كەوچكى چێشت خۆرى گوڵى ئاڵو لە ناو یەك لیتر ئاوى كوڵاو و لە دواى ساردبوونى و پاڵاوتنى نیو كوپ لێ دەخورێت ڕۆژى 3 جار.\n5- توێكڵى سێو و ئاڵو 250 گرام تێكەڵاو بكرێن لە ناو دوو لیتر ئاو و مانەوەى شەو تا بەیانى و خواردنەوەى نیو كوپ ڕۆژى 3 جار.\n6- خواردنى یەك كەوچكى كوپ لە زەیتى كەتان و زەیتى سیر و زەیتی ماسى بە شێوەى ڕۆژانە.\n7- زۆر خواردنى تۆى كولەكە.\n8- خواردنەوەى یەك كەوچكى چێشت خواردنى زەیتى كونجى بە شێوەى ڕۆژانە.\n9- خواردنەوەى یەك كەوچكى چێشت خواردنى گیراوەى پیاز لەگەڵ نیو پەرداخى ئاو بەیانى و ئێوارە.\n10- زۆر خواردنى میوە و سەوزە و چەرەزات و قارچك و هەنگوینى ڕەش و دانەوێڵە و گێزەر و ماسى و مریشك و پەتاتەى شیرین و تۆى گڵۆبەڕۆژە و مۆز و پاقلە و فاسۆڵیا و برنج و تەماتە. هەموویان باشن بۆ ئەم حاڵەتە.\n11- كەم خواردنى گۆشتى سوورى ئاژەڵ و چەورى و شیرەمەنى و ترشیات و بیبەرى توند و ئاڵەت و چا و قاوە.\n12- خۆشۆردنەوە بە ئاوى شلەتێن.\n13- زۆر خواردنەوەى ئاوى شلەتێن.\nئایا لەڕووى تەندروستى یەوە زیانەكانى دەستپەڕكردن بۆ کوڕان و کچان چى یە ؟ پزیشكان دەڵێن (ترسان) هۆیەكە لە هۆیەكانی كزی جنسی! جا مەبەست لەم گوتەیە چییە و مانای چییە؟ هۆکارەکانى ئارامگرتن لەسەر نەخۆشی هۆكارى سەر گێژ خواردنم چى یە لە كاتى پاڵ كەوتن و هەستاندا چارەسەر چى یە؟ هۆیه‌كانی كزی جنسی چى یه؟\nسەردان: ٥,٧٣٧ بەش: پزیشکى\nپرسیاری دواترلە چ کاتێکدا غەیبەت کردن دروستە؟ وە ئایا کەسێک کە موسڵمان نەبێت غەیبەتى دروستە؟پرسیاری پێشترلە دواى تەواو بوونى عادەى ئافرەتان ئایا حوکمى بینینى پەڵەیەكى تێكەڵ لە پەمەیى و قاوەیەى و زەرد چیە؟


چیرۆکی فەرماندە فرخ نعمت پور رۆمان -\nکات 16/08/1399 1,044 بازدید\nفەرماندە کتوپڕ کەرەشین رادەوەستێنێ. سەری قورس قورسە. سەیری کەرەشین دەکا، سەیری دەورووبەری و ئەوسا هەڤاڵان. لە دوورەوە دەنگی تەقەی تفەنگ و ژاوەژاوی شار بە داوێنی لاپاڵەکاندا سەردەکەوێ و سروشت هەراسان دەکا. فەرماندە دەست دەبا بۆ دووربینەکەی. لە شار دەڕوانێ. کۆڵانەکان و شەقام، ئەوەی وا لەوێ روودەداتیان لە خۆیاندا حەشارداوە. تەنیا دووکەڵ دەبینرێ…. چیرۆکی فەرماندە…\nئەم کتێبە بە شێوەی pdf داگرە: چیرۆکی فەرماندە\nتەگەکان : چیرۆکی کوردی ، داستان کردی ، رۆمان\n2 پاسخ به “چیرۆکی فەرماندە”


دیارترین ئەو چەکانەی ئەڵمانیا بۆ ئۆکراینی ناردووە کامانەن؟ - تۆڕی میدیایی خەڵک\nئەڵمانیا بە چەک و تەقەمەنی جۆراوجۆر، پشتیوانی جەنگی سەر ئۆکراین بەرامبەر رووسیا دەکات کە زۆربەیان چەکی سووکن و لە ئێستاشدا دەیەوێت بە چەکی قورس و پێشکەوتوو، ئۆتۆمبێلی زرێپۆش و تەقەمەنی، پشتیوانییەکانی بەردەوامی پێبدات.\nلە سەرەتادا ئاسان نەبوو حکومەتی ئەڵمانیا بڕیاری ناردنی چەکی قورسی وەک تانک و تۆپ بۆ ئۆکراین بدات، بەڵام داوای بەهانا هاتنی ئۆکراین و فشارەکانی ئەمریکا و هاوپەیمانەکانی وایکرد بەرلین لە کۆتایی مانگی نیساندا بڕیار بدات، ئەم بڕیارەش ڕای گشتی لەئەڵمانیا بەسەر چەند بەرەیەکدا دابەشکردووە.\nبڕیارە ئەڵمانیا 50 تانکی گیبارد، ڕەوانەی ئۆکراین بکات، کە تانکێکی بەهێز و کاریگەرە لە دژی فڕۆکە شەڕکەر و هەلیکۆپتەرەکان دەوەستێتەوە و تا بەرزایی 3500 مەتر کاریگەریی هەیە، هاوکات دەتوانرێت لە دژی ئۆتۆمبێلە زرێپۆشەکان بەکار بهێنرێت، هەروەک دەتوانێت تا 550 کیلۆمەتر ڕێبکات و بەربەستە ئاوی و وشکاییەکان تێپەڕێنێت.\nبە وتەی باڵیۆزی ئۆکراین لە بەرلین، ئەم زرێپۆشە بۆ وڵاتەکەی گرنگە، چونکە دەکرێت لە دژی هەلیکۆپتەر و زرێپۆشەکانی ڕووسیا بەکاربهێنرێت.\nگیبارد، یەکەم نەوەی 20 ساڵ لەمەوبەر بەرهەمهاتووە و لە ئەڵمانیاش تا ساڵی 2012 بەکارهاتووە.\nڤێرژنە ئەڵمانییەکەی گیبارد لە بەکارهێنانیدا لە ئۆکراین ڕەنگە گرفتی بۆ دروست بێت، چونکە سیستمێکی ئاڵۆزی ئەلکترۆنی هەیە و لەوانەیە پێویستی بە کارامەیی بەرزی بەکارهێنان لەنێو دەستەی تانکەکەدا هەبێت.\nبە وتەی جۆهان فەدیبۆل، پسپۆڕی بەرگری (سی دی ئۆ) ڕاهێنان لە بەکارهێنانی گیبارد پێویستی بە 6 مانگ هەیە.\nهاوپتزەر 2000، تۆپهاوێژێکی زرێپۆشییە تیرەی تۆپەکەی 155 ملیمەترە، دەتوانێت لە ماوەی 10 چرکەدا سێ تۆپ ئاراستە بکات، هەروەها توانای تێکشکاندنی ئامانجەکەی هەیە بە دووریی 30 تا 56 کیلۆمەتر.\nتۆپهاوێژە ئەڵمانییەکە، لە ساڵی 1998 دەست بەدروستکردنی کراوەو لەسوپای ئەڵمانیادا تا ئێستا لە خزمەتدایە.\nهاوپتزەر 2000، لەماوەی ساڵانی 2006 و 2007دا بەپاڵپشتی هێزی ئاسمانی لە ئەفغانستان بەهای خۆی سەلماند، کاتێک توانی ئامانجەکان بە دووری 40 کیلۆمەتر بپێکێت.\nسوپای ئەڵمانیا 100 تۆپهاوێژی هاوپتزەری هەیە، بەڵام بەپێی وتەی کریستینا لامبرێچ وەزیری بەرگری ئەو وڵاتە، تەنیا 40 دانەیان بۆ بەکارهێنان ئامادەن و بەرلینیش حەوت دانەیان ڕەوانەی ئۆکراین دەکات .\nماردەر، یەکێک لە زرێپۆشە کاریگەرەکانە بۆ گواستنەوەی سەربازانی پیادە و پاراستنیان لە ئاگر و تەقەی دوژمن، چەکی هەمەچەشنی لێ دەبەسترێت و دەتوانێت 6 بۆ 7 سەرباز لەخۆیدا جێبکاتەوە و تۆپێهاوێژێکی ئۆتۆماتیکی 20 ملیمەتری لەسەر جێگیرە و دەشتوانرێت بە مووشەکی ئاراستەکراوی میلان ئامادە بکرێت و دژی ئامانجە ئاسمانی و زەمینیەکانیش بەکار دێت.\nئەم زرێپۆشە، سیستمێکی هەوایی بۆ پاراستن لە دژی چەکی ناوەکی و بایۆلۆجی و کیمیایی هەیە و دەتوانێت بە قوڵایی دوو مەتر ئاودا بپەڕێتەوە.\nماردەر لە ساڵی 1971دا هاتووەتە خزمەتی سەربازییەوە و تا ئێستا لە ئەرکدایە.\nتانکی لیۆپارد 2\nتانکی لیۆپارد2، کە شاکارێکی پیشەسازی چەکی ئەڵمانییە، لە ساڵی 1978ەوە بەرهەمهێنراوە، لەو کاتەوە چەند جارێک پەرەی پێدراوە و نوێکراوەتەوە و تا ساڵی 2030 بەردەوام دەبێت لە بەکارهێنانی لەلایەن سوپای ئەڵمانیاوە.\nکراوس مافای ویگمان بەرهەمهێنەری ئەم تانکەیە، یەکێکە لە دیارترین چەکە قورسەکانی ئەڵمانیا لە جیهاندا، بۆیە مۆدێلی جیاوازیان هەیە بۆ گونجاندن لەگەڵ پێداویستی و خواستەکانی هەر کڕیارێک.\nئەم تانکە لە وڵاتانی دیکەش لە ژێر مۆڵەتی ئەڵمانیدا بەرهەمدەهێنرێت.\nلە ئێستادا، باڵیۆزی ئۆکراین لە بەرلین داوای ناردنی بەپەلەی “88 تانکی لیۆپارد و 100 ئۆتۆمبێلی ماردەر و تۆپهاوێژەکانی هاوپتزەر و چەکی قورسی دیکە” بۆ وڵاتەکەی دەکات.\nستێینگەر مووشەکێکی زەمینی ئاسمانیی سەرشانە، لە ساڵی 1980ەوە لە ویلایەتە یەکگرتووەکانی ئەمریکاو وڵاتانی ئەوروپا و ئەڵمانیاش بەرهەم دەهێنرێت.\nستینگەر تا دووری 4000مەتر خۆی بە دوای ئامانجەکەیدا دەگەڕێت، چەکێکی زۆر کاریگەر و ئاسانە بۆ بەکارهێنان.\nلە کاتی داگیرکردنی ئەفغانستان لە لایەن سۆڤیەت، چەکدارانی ئەفغانی بە پشتیوانی ئەمەریکا توانیان چەندین هەلیکۆپتەر و فڕۆکەی جەنگی سۆڤیەت بەم مووشەکە بخەنە خوارەوە.\nلە ئێستاشدا، ئەمریکا و هۆڵەندا و لاتڤیاو ئەڵمانیا، 500 مووشەکی ستێینگەریان ناردووە بۆ ئۆکراین.\nمووشەکی دژە زرێپۆشی سەرشان\nمووشەکی دژە زرێپۆش کە لەسەر شان دادەنرێت لە ساڵی 1992ەوە لەلایەن چەندین سوپای وڵاتانی جیهانەوە بەکاردێت، ئەم مووشەکە لەلایەن کۆمپانیای دینامیت نۆبڵی ئەڵمانییەوە بەرهەمهێنراوە، بەپێی سەرچاوەکانی حکومەتی ئەڵمانیا لە سەروەختی جەنگ تا ئێستا، هەزاران مووشەکی لەم جۆرە ڕەوانەی ئۆکراین کراون.\nچەک و تەقەمەنی جۆراوجۆر\nلە کۆتایی مانگی نیساندا ئەڵمانیا 100 تفەنگی ئۆتۆماتیکی و 100 هەزار نارنجۆک و 2000 مین و نزیکەی 5300 بۆمبی چێنراو و زیاتر لە 16 ملیۆن فیشەکی جۆری جۆراوجۆری بۆ کیێڤ ناردووە.\nدۆنباس.. رووسیا لە پێشرەویدایە\nخەڵک- لە میانەی جەنگەکەیدا دژ بە ئۆکراین، رووسیا لە ناوچەی دۆنباسدا لە پێشرەویدایە و هێزە هاوپەیمانەکانی سەر بە شیشانیش لە رێگەیاندان بۆ کۆنترۆڵکردنی…\nخەڵک شارەزایان و شرۆڤەکاران پێیان وایە هەنگاوی داهاتوو لە ململانێکانی رۆژئاوا، بەرامبەر مۆسکۆ بایکۆتی تەواوەتی سەرچاوەکانی وزەی رووسیایە،…\n27 ئیلول 2021 10.31 am\nخەڵك- دوێنێ 26ی ئەیلول هەڵبژاردنی پەرلەمانی ئەڵمانیا بەبەشداری 47 پارتی سیاسی بەڕێوەچوو كە زیاتر لە 60 ملیۆن كەس…


مێژوویەکی بێ قەدر و یادێکی لە بیرکراو\nتاريخ: ۱۳۹۵ شنبه ۲۷ شهريور ساعت ۱:۱۶ بازدید: 909 نظرات: 3 کد مطلب: 1889\nئەوڕۆ 27ی خەرمانان، ڕێک سی و شەش ساڵ بە سەر ڕوداوی خۆمپارەبارانی مەهاباد لە ساڵی 1359 تێدەپەڕێ. ڕۆژی 1359/6/27 شەڕ لە نێوان هێزەکانی دەوڵەت و حیزبەکان لە سەنتەری شاری مەهاباد هەڵایسا و ئاوربارانێکی دوازدە ڕۆژەی لێکەوتەوە کە بە ئاگربەستی ڕۆژی 1359/7/7 کۆتایی پێهات. نریکەی شەشسەد کوژراو لە خەڵکی بێتاوان و سێ هێندەش بریندار ئاکامی ئەم شەڕە کاولکەرە بوون. بەشێک لە مەیتەکان لە بەر هەل و مەرجی شەڕ لە حەساری ماڵان و یان مزگەوتی گەڕەکەکان نێژران و لە ڕۆژەکانی کۆتاییش دا شار تووشی کەمبوونی نان و ئاوی خواردنەوە هات.\nنەمدیتوە و نەمبیستوە لە ساڵانی دواییدا باسی ئەو ڕوداوە گرینگە کرابێ و بەهای تایبەتی خۆی پێدرابێ. تەنانەت ڕەنگە ئەگەر ئاماری بونیادی شەهیدی کۆماری ئیسلامی نەبا کە ناوی بەشێکی بەرچاوی گیانبەختکردوانی تۆمار کردووە، زەحمەت بوو ناو و ڕادەی قوربانیانیش بە دروستی بزانین. دەسکورتی و هەژاری مێژوونووسی یەکێک لەو پەتا گەورانەیە کە قەت بەرۆکی بەرنەداوین. نە 600 کەس ئەوەندە کەمە و نە ساڵی 59ش ئەوەندە دوورە کە ئاوا سووک و هاسان لە بیرمان بچێتەوە.\nفەوریەی 2016ش سەتەمین ساڵیادی کوشتاری بە کۆمەڵی پێنج تا حەوت هەزار نەفەر لە خەڵکی سابڵاغ و گوندەکانی دەور وبەر بوو کە چەن مانگ لەوەی پێش بێ بچووکترین ئاوەڕدانەوە بەڕێمان کرد.\nهەریەک لەو ڕوداوانە و دەیان ڕوداوی گەورە و بچووکی دیکە، ئەو دار و پەردوویانەن کە جیهانی ئەمڕۆمانیان دروست کردوە. ئەگەر دەرکێکی دروستمان لە ڕابردوو نەبێ چۆن دەتوانین دەرسی لێوەرگرین و چۆن دەکرێ توانای فام کردنەوەی تێپەڕینی کات وەک وزەیەکی دەرونناسانە لە ناخماندا بپارێزێن. لە ڕۆژاوا و تەنانەت لە ئێرانیش دا دەزگاکانی ڕاگەیاندن و میدیا و ناوەندە فێرکاریەکان شەو و ڕۆژ خەریکی چرپاندنەوەی مێژوو بە گۆی خەڵک دان. چونکا ئەوە بەشێکی گرینگ لە مکانیزمی سیاسەت سازییە. مخابن لێرە وانییە. زەمان ڕانەوەستاوە، بەڵام هەمیشە سەعات بە کاتی ئێستایە. ئێستا پردی نێوان دوینێ و سبەی نییە، بەس بۆ خۆیەتی و تەواو. ڕوداوێکی تیژپەڕ دەبێتە هەوێنی باسێکی گەرم و گوڕی فەیس بووکی و چەن ڕۆژان خەڵک بەخۆیەوە دەخافڵێنێ. پێشینە و پاشەرۆکیشی نادیترێ تا تەواو دەبێ و دەڕوا. ئێرە بە کاتی ئێستایە و ڕوداو قەت نابێتە مێژوو. ئاخۆ کەی " یەرواند ئابڕاهامیان"یکیش لە نێومان هەڵدەکەوێ و چۆن خۆری مێژوونووسی لە وڵاتی ئێمەش هەڵدێ؟!\nبرچسب ها: خۆمپارەبارانی مەهاباد, هاژه, کوردانه\nجوان بوو ده ست خوش بي\nمریم قاضی ۱۳۹۵/۶/۲۷\nمن ئه و روژانه م چاک له بیره


ل بەروارێن دیار کری لخوارێ گەنەگشەیێن فێرخوازێن قوناغا ماستەرێن کولێژا پەرستاری ل سەنتەرێ رەوشەنبیری دهێنە گێران:\nDec. 11, 2017, 9:30 p.m.\nل بەروارێ ١٦/١٢/٢٠١٧، گەنگەشەیا نامەیا ماستەر یان فێرخواز ئەفال عبدالحافز زینل ل ژێر ناڤ و نیشانێ" نیشانێن خەموکیا گشتی لناڤ فێرخوازێن قوناغا ئێک ل زانکویا دهوک" ل سەنتەرێ رەوشنبیریێ زانکویا دهوک ل کەمپا مالتا دهێتە گێران. گەنگەشە بۆپسپوریا دەروون ناسیا پە…\nل بەروارێ ٦/١٢/٢٠١٧، فیستەڤالەکا هەڤناسینێ ژ ئالیێ یەکیتیا قوتابیان یا کولێژا پەرستاری ل هولا کافیتەریا یا کولێژێ هاتە لداخستن. ل فیستەڤالا ناڤبری راگر و هاریکارێ راگرا کولێژا پەرستاری و ژمارەیەک ژ ماموستایێن کولێژێ پشکداربوون.\nراگرا کولێژا پەرستاری…\nئیمەیلا زانکویا دهوک بۆ فێرخوازان\nDec. 2, 2017, 10:39 p.m.\nلدوڤ داوی بریارا زانکویا دهوک، لسەر هەمو فێرخوازاێن زانکویێ و کولێژا پەرستاری فەرە کۆ ئیمەیلا زانکویا دهوکێ دروست بکەت. ئەڤ ئیمەیلا بۆ مەرەمێن دەرس دانێ دهێتە دروست کرن. لەورا کەسێ ئیمەیلا زانکویێ نەبیت وەکو فێرخواز…\nگەنگەشەیا نامەیا ماستەر یا قوتابی یاسر محمد ئەمین ل بەرواری ٣٠/١١/٢٠١٧ ل سەنتەرێ رەوشەنبیری یێ زانکویا دهوک هاتە لدارخستن. نامەیە ماستەرا ناڤبری ل ژێر ناڤ و نیشانێ " دەست نیشان کرنا فاکتەرێن گرێدایی قەت کرنا شیرێ دایکێ ل باژێرێ دهوک" هاتە گەنگەشە کرن. هەژی…\n<el_pagination.models.ELPage object at 0x7f05d1029588>


سه‌رۆكی سوریا به‌شار ئه‌سه‌د سێشه‌ممه (9 تشرینی یه‌كه‌م) بڕیاری لێبووردنی گشتی ده‌ركرد بۆ ئه‌وانه‌ی له سه‌ربازیدا هه‌ڵهاتوون و ئه‌وانه‌ش كه خزمه‌تی سه‌ربازی زۆرملێیان ره‌تكردۆته‌وه، ئاژانسی فرانسی پرێس رایگه‌یاند.\nده‌یان هه‌زار سه‌ربازی سوری هه‌ڵهاتوون له ده‌ستپێكی شه‌ڕ له 2011ه‌وه، هه‌ندێكیان چوونه‌ته ریزه‌كانی یه‌كه ئۆپۆزسیۆنه‌كان و ئه‌وانی دیكه‌ش یان له ماڵه‌وه خۆیان حه‌شارداوه یان بۆ ده‌ره‌وه‌ی وڵات هه‌ڵهاتوون.\nژماره‌یه‌كی هاوشێوه‌ش مه‌زه‌نده‌كراوه كه خزمه‌تی سه‌ربازیی زۆره‌ملێیان ته‌واونه‌كردووه.\nترسی ناردن بۆ به‌ره‌كانی پێشه‌وه‌ی شه‌ڕ وایكردووه چه‌ندین ئاواره‌ی سوری ره‌گه‌زی نێر نه‌گه‌ڕێنه‌وه وڵاته‌كه‌یان.\nته‌له‌فزیۆنی زمانحاڵی ده‌وڵه‌ت، سانا، رایگه‌یاند، سێشه‌ممه، ئه‌سه‌د بڕیارێكی "لێبووردنی گشتی له هه‌ر سزایه‌ك" ده‌ركرد "بۆ هه‌ڵاتوانی سه‌ربازی له ناوه‌وه و ده‌ره‌وه‌ی وڵاته‌كه".\nئه‌وانه‌ی كه تاوانبارن به هه‌ڵهاتن به‌ڵام هه‌ر له ناوخۆی وڵاته‌كه‌دان، پێویسته خۆیان به‌ده‌سته‌وه‌بده‌ن لای به‌رپرسانی سوریا له ماوه‌ی چوار مانگدا.\nته‌له‌فزیۆنی سانا رایگه‌یاندكه ئه‌و هه‌ڵاتووانه‌ی چوونه‌ته ده‌ره‌وه‌ی سوریا ماوه‌ی شه‌ش مانگیان هه‌یه بۆ ئه‌وه‌ی خۆیان به‌ده‌سته‌وه‌بده‌ن لای به‌رپرسانی سوریا.\nراگه‌یاندنه‌كه ئه‌وه‌ی باسنه‌كرد ئاخۆ ئه‌م لێبوردنه گشتییه ئه‌و هه‌ڵاتووه‌نه‌ش ده‌گرێته‌وه كه شه‌ڕیان له دژی سوپای سوریا كردووه یان نا.\nله‌كاتێكدا راگه‌یاندنه‌كه باسی لێخۆشبوون له "سزاكان" ده‌كات، بڕیاره‌كه‌ی سێشه‌ممه به‌دیاریكراوی باسی ئه‌وه‌ی نه‌كرد كه ئاخۆ هه‌ڵاتووه‌كان و ئه‌وانه‌ی ره‌تیانكردۆته‌وه خزمه‌تی سه‌ربازی بكه‌ن له كۆتاییدا ده‌نێردرێن بۆ خزمه‌تی سه‌ربازی.\nبه‌گوێره‌ی روانگه‌ی سوری بۆ مافه‌كانی مرۆڤ، به مه‌زه‌ندكراوی 150,000 پیاوی سوری خزمه‌تی سه‌ربازیی زۆرملێیان ره‌تكردۆته‌وه.\nچه‌ندین بڕیاری لێبووردنی گشتیی هاوشێوه له چه‌ند ساڵی رابردوودا دراون، به‌ڵام روون نیه ئاخۆ چه‌ند سوری له بڕیاره‌كان سوودمه‌ندبوون.\nسوریا ته‌سریحكردنی سه‌ربازان راده‌گه‌یه‌نێت


کۆڕێکی رێزلێنان بۆ شەهید قادر کەریمی لەوڵاتی فینـــلاند بەڕێوەچوو!\nLocal\tWeb\tماڵپه‌ر هه‌واڵه‌کان چالاکی لاوان ژنان لینکی ماڵپه‌ڕه‌کان ڤیدیۆکان وێنه‌کان ئارشیف په‌یوه‌ندی Home چالاکی کۆڕێکی رێزلێنان بۆ شەهید قادر کەریمی لەوڵاتی فینـــلاند بەڕێوەچوو!\nکۆڕێکی رێزلێنان بۆ شەهید قادر کەریمی لەوڵاتی فینـــلاند بەڕێوەچوو!\tبە ئامادەبوون و بەشداری خەلکانێکی بەرچاو لە کوردانی دانیشتوی وڵاتی فینـــلاند و ئەندامان و لایەنگرانی حیزبی دێموکرات، کۆڕێکی رێزلێنان بۆ شەهید قادر کەریمی بەڕێوە چوو.\nرۆژی شەممە رێکەوتی 30.5.2015 کۆڕێکی رێزلێنان بۆ شەهید قادر کەریمی، لە لایەن کۆمیتەی گشتی حیزبی دێموکراتی کوردستانی ئێران لەشاری تورکووی وڵاتی فینـــلاند بەڕێوەچوو.\nدەستپێکی رێورەسمەکە سروودی نەتەوایەتی ئەی رەقیب بوو، و خوولەکێک بێدەنگی راگیرا بۆ رێزگرتن لەگیانی پاکی شەهیدانی کورد و کوردستان و بە تایبەت نوێترین شەهیدی بووژانەوەی خەبات، لە کوردستانی رۆژهەڵات.\nپەیامی حیزبی دێموکراتی کوردستانی ئێران /کۆمیتەی فینــــلاند لەلایەن بەرپرسی کۆمیتەوە "فازڵ گووڵجانپوور" خوێندرایەوە. لە پەیامی کۆمیتەدا هاتبوو: هێرش کردنە سەری پێشمەرگەکانی حیزبی دێموکراتی کوردستانی ئێران لە لایەن چەکدارانی "پکک"ەوە بە کارێکی دوور لە ئەخلاقی سیاسی و نەتەوەیی و نا شۆڕشگێری وەسف و مەحکووم کرا.\nدواتر ووتەیەک لەلایەن "جەعفەر سوڵتانی" بە نوێنەرایەتی حیزبە کوردستانیەکان پێشکەش کرا.\nژیاننامەی شەهید "قادر کەریمی" لەلایەن هاوڕێ "حەیدەر کاکەزادە" و شیعرێک بەدەنگی نەمر شەهید "قادر کەریمی" لە رێگەی پرۆژێکتەرەوە پێشکەشی ئامادەبوان کرا.\nدواتر پەیامی فیدراسیۆنی کۆمەڵە کوردییەکان لەلایەن رێزدار "وەڵات نەهری"ەوە خوێندرایەوە، و پاشان ووتەیەک لەلایەن هونەرمەندی گەلەکەمان " رەشید فەیزی نژاد" پێشکەش کرا و لە ووتەی بەڕێزیان لەسەر برایەتی و یەکریزی گەلی کورد پێداگری و جەختی کردبووەوە.\nدواتر پەخشانێک لەژێر نێوی " نەفرەت لە برا کوژی" لە لایەن "فازڵ سوڵتانپەنا"وە پێشکەشی ئامادەبووان کرا.\nپەیامی یەکیەتی ژنان لەلایەن خاتوو " شەهین سووڵتانی"یەوە خوێندرایەوە.\nو دواتر لە لایەن " عەبدوڵا حاجی" چەند کورتە شیعر، و لەلایەن رێزدار " رەووف گووڵبەدەن" پەخشانێک پێشکەش کرا.\nبەشی کۆتایی رێوڕەسمەکە بریتی بوو لە سروودی ئەی شەهیدان، بە دەنگی هوونەرمەندی خۆشەویست " رەشید فەیزی نژاد".\nرێورەسمەکە دوای نزیک بە دوو کاتژمێر کۆتایی پێهات.\nحیزبی دێموکراتی کوردستانی ئێران/کۆمیتەی فینــــلاند


ئێران بۆ تۆکمەکردنی دەسەڵاتی بەرگرانەی سووریا چۆتە دیمەشق - Mehr News Agency\nAP ١٣٩٧ Bahman ٢ ١٧:٠٤\nNews Code 24518\nبە ڕاپۆرتی ئاژانسی هەواڵی مێهر، ئەمیر دەریاوان عەلی شەمخانی سکرتێری ئەنجومەنی باڵای پاراستنی ئاسایشی نیشتمانی ئێران، لە دیمانە لە گەڵ وەرزنامەی توێژینەوەگەلی سیاسەتی دەرەکیی تاران هەڵسوکەوتی لایەنەگرانەی ناژیرانەی ئەمریکا لە تەلئاڤیڤی گەڕاندەوە بۆ دڵەڕاوکەی ئەمنیی کۆشکی سپی هەمبەر بە داهاتووی ڕژیمی زایۆنی و وتیشی: ڕووداوەکانی ئێستای رۆژئاوای ئاسیا نیشان دەدا کە قەیرانە ئەمنییەکانی ئیسرائیل ڕوو لە زیاد بوونە.\nکۆی دەقی ئەو وتووێژە لە خوارەوە دەخوێننەوە:\n* پاش ٤٠ ساڵ لە سەرکەوتنی شۆڕشی ئیسلامی، پێگە و پەیوەندییە سیاسییەکانی کۆماری ئیسلامی لە گەڵ دەسەڵاتە ناوچەیی و بان ناوچەییەکان چۆن دەبینن؟\nـ یاسای بنەڕەتی پرێنسیپەکانی سیاسەتی دەرەکی کۆماری ئیسلامیی بە پێی سەرفەرزای، سەربەخۆیی، پاراستنی ئاسایش و بەرژەوەندیی نیشتمانی و هاوکات یارمەتی‌دانی ستەم‌لێکراوان و دژایەتیی داگیرکاران پێناسە کردووە. ئێمە بە پێی ئەو پرێنسیانە و رێنوێنییەکانی ئیمام خومەینی (رە) و رێبەرایەتیی رێبەری باڵا دەفرایەتیگەلێکی گەورەمان لە ئاستە جۆراوجۆرەکانی بڕیاردان، سیاسەتدانەری و گرتنەبەری سیاسەتی دەرەکی و پەیوەندی لە گەڵ وڵاتان و کۆمەڵگای نێودەوڵەتی ساز داوە.\nبە بڕوای من سەرەڕای بوونی ئاستەنگ و خاڵی لاواز لە هەڵسوکەوتی هەندێک لە دەزگاکان، کۆماری ئیسلامی ئێران لە بواری سیاسەتی دەرەکی خاوەن کارنامەیەکی سەرکەوتووانەیە و ئێمە بە پێی پەیوەندیی نیازپاکانە و سازێنەر لە گەڵ هەموو وڵاتان و کۆمەڵگەی نێودەوڵەتی و لەوان ڕێکخراوی نەتەوە یەکگرتووەکاندا هەڵسوکەوت دەکەین. تاقە هێڵی سووری ئێمە لە پەیوەندی گرتن، دانوستان و پەیوەندی لە گەڵ دەوڵەتانی ئەمریکا بە هۆی میتۆدی داگیرکارانە و هێژمۆنیای ئەو وڵاتەیە. هەڵبەت کۆماری ئیسلامی ئێران ڕژیمی زایۆنیش بە ڕژیمێکی ناشەرعی دەزانێت و بەو پێیە هیچ پۆەیوەندییەکی لە گەڵدا نییە. ئەگەرچی بە هۆی دەنەدانی ئەمریکا و ورووژاندنی هەستی داگیرکاری و دڕەندەیی سەدام و هەندێک لە وڵاتانی ناوچە لە دەیەی یەکەمی شۆڕشی ئیسلامی شایەدی هەڵوێستگەلێکی نادۆستانە هەمبەر بە شۆڕشی ئیسلامی بووین، بەڵام سیاسەتی پەیوەندیی سازێنەری کۆماری ئیسلامی تا ڕادەیەکی زۆر هەڵوێستی وڵاتانی گۆڕی و هاوکات پێگەی کۆماری ئیسلامی ئێرانی لە ناوچەدا بەرزتر کردەوە.\nئێستاش لە سەرەتای دەیەی چوارەمی شۆڕش و سەرەڕای پیلانگێرییەکانی ئەمریکا بۆ ئاژاوەنانەوە لە ناوچە و سازدانی ناکۆکیی ئیتنیکی و ئایینی لە پێناو گۆڕینی هەڵوێستە دژە داگیرکارانە و دژە زایۆنییەکانی ناوچە، لە بابەتی سیاسەتی دەرەکی بەرەوڕووی کۆمەڵێک کێشە و ئاژاوەی لەو چەشنە بووینەتەوە و بڕیارمان داوە کە بەرهەڵستی ئەو ئاژاوە و دوژمنایەتییە ساختەییە ببینەوە. وەڵامی ئەرێنی کۆماری ئیسلامی ئێران بە دەوڵەتانی عێراق و سووریا بۆ بەرەنگاربوونەوەی تیرۆریزم و بیرۆکەی تەکفیری لە دوو بواری سەربازی – ئەمنی و ئایینی – فەرهەنگی هەر بەو پێیە بووە.\n* پەیوەندیی درواسێکان لە گەڵ کۆماری ئیسلامی چۆن هەڵدەسەنگێنن؟ لەوبارەیە چ پێشنیار و ڕاسپاردەیەکتان بۆ دەزگای دیپلۆماسیی کۆماری ئیسلامی ئێران هەیە؟\nـ بنەمای سیاسەتی دەرەکیی کۆماری ئیسلامی ئێران پەیوەندیی دۆستانە وبرایانە لە گەڵ درواسێکانی و وڵاتانی ئیسلامییە. گرینگیی پەیوەندی سازێنەر لە گەڵ دراوسێکان گرینگ و حاشاهەڵنەگرە. ئێمە نامانەوێ دزە بکەینە وڵاتانی دیکە و پێداگرین لە دۆستایەتی لە گەڵ ئەو وڵاتانە و لامان وایە کە گفتوگۆ لە گەڵ دراوسێکان باشترین بژێرەیە بۆ تێپەڕبوون لە ئاستەنگە ئەمنییەکانی ناوچە.\nدەزگای دیپلۆماسی دەتوانێ بە بەرزکردنەوەی چالاکییە دیپلۆماتیکەکانی وێرای گواستنەوەی پەیامی دۆستی و برایەتی کۆماری ئیسلامی ئێران بە دراوسێکانی، بە متمانەبەخشینەوە جەخت لەوە بکات کە دەسەڵات و توانستی کۆماری ئیسلامی ئێران ئاستی ئاسایشی ئەوان بەرزتر دەکاتەوە. ئێستا ئێران، عێراق، پاکستان، تورکیا و ئەفغانستان درواسێی توانا و بە دەسەڵاتی یەکترین و چارەنووسێکی هاوبەشیان هەیە.\n* بە بڕوای ئێوە سەرچاوەی گرفتەکانی بەردەم سیاسەتی دەرەکیی کۆماری ئیسلامی ئێران چین؟ رێگەی تێپەڕبوون لەو کێشانە کامانەن؟\nـ گەورەترین کێشە و گرفتی سەر رێگەی سیاسەتی دەرەکیی کۆماری ئیسلامی دوژمنایەتی ئەمریکایە. ئەمریکا هەر لە دوای سەرکەوتنی شۆڕشی ئیسلامی تەگەرە و لەمپەری خستۆتە سەر رێگەی پێشکەوتنی گەلی ئێران و گەیشتنی کۆماری ئیسلامی بە پلە وپێگەی شیاو و باڵای لە ناوچەدا. ئەگەرچی گەیشتن بەو پێگەیە مومکینە، بەڵام لەو رێگەیەدا کەند و کۆسپی لەبەرە.\nلە بواری سیاسەتی دەرەکی، کۆماری ئیسلامی ئێران دژایەتی ستراتژیکی هەیە لە گەڵ هەندێک لە شێوە هەڵسوکەوتە ئەمریکییەکانی وەک داگیرکاری، دەستێوەردان لە چارەنووسی وڵاتان و پاڵپشتی لە دەستدرێژکاری لە سیستەمی نێودەوڵەتیدا. بوونی هەست و ورەی دژە ئیمپریالیستی و سەردانەنواندن لە بەرامبەر دەسەڵاتانی دەرەکی لە لایەک و بوونی ناکۆکی لە پەیوقەندی لە گەڵ هەندێک دەسەڵاتی ناوچەیی بە هۆی ڕکابەری بۆ دابەشکاریی دەسەڵاتی ناوچە لە لایەکی دیکەوە، هەندێ کێشە و ئاستەنگی بۆ ئێران لە سیاسەتی دەرەکیدا پێش هێناوە.\nکشانەوەی دەوڵەتی ئەمریکا لە گرینگترین پەیمانی نێودەوڵەتی لە سەردەمی نوێ، نەک بە پێی بەرژەوەندیی ئەمریکا، بەڵکوو بە پێی هەڵوێستە دژە ئێرانیی ترامپ و دەوڵەتەکەی بووە. هەڵبەت دەرچوونی ئەو لە بەجام بە مانای کۆتایی هاتن بە تەواو دەرفەتەکانی بەردەم کۆماری ئیسلامی ئێران نییە و ئێمە دەتوانین بە پشت‌بەستن بە دەفرایەتیی نیشتمانی لەو قۆناغەش تێپەڕین و لەوبارەیەوە دەبێ ئاور لە رێنوێنییەکانی رێبەری لە بابەتی "توانستی نیشتمانی"، "توانستی ئابووری وڵات" و "گەشەی بەرهەم هێنانی ناوخۆیی"و "بەرزکردنەوەی ئابووریی وڵات" بدەینەوە.\nجگە لە شەڕئاژۆیی ئەمریکا، وەڵامی ئەرێنی هەندێک وڵاتی ناوچەیی بە هەڵوێستی دژە ئێرانیی کۆشکی سپی و تووشبوون بە وەهمی ئێران‌تۆقێنەریلە گرفتەکانی دیکەی بەردەم سیاسەتی دەرەکیی ئێرانە کە بە داخەوە هەندێک وڵاتی ناوچەیی لە ڕووی گومانی پیلانگیری تووشی هاتوون، بێ خەبەر لەوەی کە ئەو هەڵویستەیان لە بەرژەوەندیی ڕژیمی زایۆنی و بە زیانی خەڵکی چەوساوەی فەلەستینە.\n* ئامانجی ئەمریکا لە پەرەدان بە ڕەوتی ئێران‌تۆقێنەری چیە؟\nـ ئەمریکا دەسەڵاتی هەڵمەتی دەروونی و خوازەسازیی هەیە. دەستێوەردانە نەرێنییەکانی خۆی بە ناوی یارمەتی دانی دیموکراسی و دابین کردنی مافی مرۆڤ دەناسێنیت و لە بەرامبەردا ئامادەبوونی ڕاوێژکارانە و ئاسایش‌هێنەری ئێران بە دەستێوەردانی ئێران لە کاروباری وڵاتان پێناسە دەکات. دەستێوەردانە فەرهەنگییەکانی خۆیان کە بۆتە هۆی لە ناوچۆنی شوناسی ئیسلامی بە گەشەی بایەخە لیبراڵ - دیموکراسی دەخوێننەوە و هەڵوێستی یەکگرتوویی ساز و نزیک‌کەرەوەی ئێران لە وڵاتانی ئیسلامی بە دەرکردنی شۆڕش و پەرەدان بە شێعە ناوبرد دەکەن. بە داخەوە بە ئێران‌تۆقێنەری هەوڵ دەدەن ئاژاوە بخەنە نێوان وڵاتانی ناوچە و خۆیان وەک فریادڕەس نمایش بدەن.\n* بیانوو و پاشهاتەکانی دەرچوونی ئەمریکا لە بەرجام و هەروەها دەرئەنجامەکان (دەرفەتەکان و هەڕەشەکان)ی بۆ کۆماری ئیسلامی ئێران چۆن لێک دەدەنەوە؟\nـ ئێمە وەک کەرەسەیەک لە بەرجام دەڕوانین و بۆ لابردنی لەمپەرەکانی بەردەم پێشکەوتنی وڵات ڕوومان لە گفتوگۆ و دانوستان نا. لە بەرجامدا سەبارەت بە بەرژەوەندییەکانی ئێران ڕێککەوتین. دەوڵەتی ترامپ بەرجامی بە ڕێککەوتنێکی زیان‌دەر زانی و بە شێوەی یەک لایەنە لێی کشاوە. سێ بیانووی ئەمریکا بۆ ئەو کارە ئەوە بوو کە؛ یەکەم، بەڵێن و چاورچێوە دیاری کراوەکان بۆ بەرتەسک کردنی پلانی ناڤۆکیی ئێران تەواو نییە و پێداچوونەوەی دەوێت. دووهەم، پرسی مووشەکی و داسەپاندنی باوەڕی مەترسیداربوونی پلانی مووشەکیی کۆماری ئیسلامی بوو و دەیانوت میکانیزمێکی پێشگرانە بۆ پرسی مووشەکیی ئێران پێشبینی نەکراوە و سێهەم، بە وتەی ئەوان هەڕەشەئامێزبوونی سیاسەتی ناوچەیی ئێرانە.\nچوونی ئێران بە سووریا و عێراق لە پێناو بەرەنگاربوونەوەی داعش و پێشگری لە کۆمەڵکوژیی خەڵکی بێ تاوانی ناوچە و یارمەتی گەیاندنبە دەوڵەتانی یاسایی بە گوێرەی ئەوان سیاسەتێکی هەڕەشەئامێزە. بەڵام چاوپۆشی لە ڕەشکوژیی خەڵکی بێ تاوانی یەمەن و هێرش کردنە سەر بازاڕ و پاسی قوتابیان لە لایەن فرۆکە جەنگییەکانی سعوودی بە لای ئەوانەوە هەڕيشەئامێز نییە. بە گشتی ئەمانە ئەو بیانۆیانە بوون بۆ خۆدزینەوە لە بەڵێنەکانیان هەمبەر بەو ڕێککەوتنە.\nئێران لەبارەی ئەو پرسانە ڕوون کردنەوەی خۆی ئاراستە کردووە و ڕامانگەیاندووە کە پابەندبوونان بە مژارەکانی ناو بەرجام بەردەوام لە لایەن ئاژانسی نێودەوڵەتی وزەی ئەتۆمی پشت‌ڕاست کراوەتەوە. لە بابەتی پرسی مووشەکیدا وتوومانە کە ئەو پرسە پەیوەستە بە لایەنی بەرگریی وڵات و رێگە بە دیتران نادەین کە لەو پرسەدا دەستێوەردان بکەن. هەروەها سەبارەت بە بەشداریی ئێران لە بەرەی بەرەنگاربوونەوەی تیرۆریزم، خود وڵاتانی ناوچە و لەوان عێراق و سووریا گەلێ جار ڕایانگەیاندووە کە لە سەر ویستی فەرمیی دەوڵەتانی یاساییان داوە لە ئێران کراوە بۆ شەڕی دژی داعش یارمەتیان بدات.\nهەڵبەت لە گەڵ کشانەوەی ئەمریکا لە بەرجام گەیشتووینەتە قۆناغێکی نوێ و ترامپ لای وایە کە بە داسەپاندنی گوشاری ئابووری دەتوانێ ویستە ناڕەوا و داگیرکارانەکانی خۆی بە سەر گەلی ئێراندا بسەپێنیت. بەڵام دەبێ بزانێ کە گەلی ئێران گەلێکی بە توانایە و دەفرایەتییەکی گەورەی هەیە بۆ تێپەڕبوون لەو قۆناغە. ئێمە سەربەرزی و عیزەتمان ناکەینە قوربانیی سەردانەواندن بۆ زۆرەملیی ترامپ و ئەوە پەیامێکی ڕوون و ئاشکرایە بە کۆشکی سپی کە گەمارۆکان هیچکات ناتوانن ڕاپێچی دانوستانی نوێمان بکەن.\n* بە بڕوای ئێوە هەڵوێستی ترامپ لەوبارەیە چ کاریگەرییەکی لە سەر هاوپەیمانانی ئەورووپیی ئەمریکا بووە و ئەنجامی ئەو دۆخە چۆن دەبینن؟\nـ کاردانەوەی وڵاتانی ئەورووپی پاش دەرچوونی ئەمریکا لە بەرجام ئەوە بووە کە ئێران مافی هەڵوێستی هاوشێوەی ودەرچوونی بەرامبەر لەو ڕێککەوتنەی هەیە، بەڵام ئەوان داوایان لێ کردین کە ئێمە دەست بۆ ئەو کارە نەبەین و پابەندی ڕێککەوتنەکە بین. ئەوان وتیان هەلومەرجی ئابوورییمان بۆ دابین دەکەن. هەڵبەت کۆماری ئیسلامی ئێران زۆر بڕوای بەو بەڵینانە نەبووە، بەڵام قبووڵمان کرد کە دەرفەتێک بە ئەورووپا بدەین بۆ ئەوەی توانای بڕیاردانی سەربەخۆی لە بەرامبەر ئەمریکادا بسەلمێنیت.\nئێمە دەمانەویست رێگەی دیپلۆماسی و گفتوگۆ کراوە بێت و سەبارەت بە بەرجامیش دەبێ بڵێم کە هیچکات بۆ پێشێل کردنی بەرجام پێشەنگ نەبووینە و ناشبین. بەڵام ئەو کارەی ترامپ بووە مایەی بەرزبوونەوەی دەسەڵات و توانای کۆماری ئیسلامی ئێران لە بەستێنی دیپلۆماسیدا.\nئەورووپاش ئەگەر لە پێدانی تێچووەکانی پاراستنی بەرجامدا دڕدونگە، دەبێ بزانێت کە ئێران چاوەروانی ئەوان نابێت. ئێمە بە کردەوە لە سەر ئەو گریمانەیەین کە ئەورووپا لە بەرامبەر ئەمریکا حەز بە ڕیسک ناکات. کەواتە هەوڵ دەدەین کێشە و گرفتەکانی وڵات بە پشت‌بەستن بە توانستی نیشتمانی چارەسەر بکەین و نابێ چاوەروانی ئەوە بن کە ئێمە دەستهەڵگری ماف و ئیمکاناتی خۆمان لە بەرجامدا بین.\n* بە ئاوردانەوە لە تاک ڕەهەندی و یەک لایەنە خوازیی دەوڵەتی ئەمریکا و تەرکیزی دەسەلاتانی دیکەی جیهان لە سەر جیهانی چەند ڕەهەندی، ستراتژیی کۆماری ئیسلامی بۆ تۆکمە کردنی جیهانی چەند ڕەهەندی و پەیوەندیی لە گەڵ وڵاتانی وەل ڕووسیا و چین لەوبارەیەوە چیە؟\nـ ئەمریکا پاش کۆتایی شەڕی سارد خوازیاری جیهانی تاک ڕەهەندی بە میحوەرییەتی ویلایەتە یەکگرتووەکان بووە. ئەو بیرۆکەیە بەردەوام لە لایەن کۆمەڵەی کۆشکی سپییەوە پێڕەو کراوە. بەڵام بە کردەوە جیهان بە گۆرانکارییەکانی نەچووە سەر ئەو ڕێبازەی کە ئەمریکا دەیەویست. سەهەڵدانی دەسەلاتگەلێکی نوێی وەک چین و بووژانەوەی بەشێک لە دەسەڵاتی ستراتژیی ڕووسیا لە پەیوەندییە نێودەوڵەتییەکان سیستەمی تاک ڕەهەندیی کردە ئەفسانە و خەونێک بۆ ئەمریکا. کۆماری ئیسلامی ئێران دەسەڵاتێکی گرینگە لە ناوچەی رۆژئاوای ئاسیا کە بە شێوەی جیدی بەرهەڵستی سیاسەتە گشتییەکانی ئەمریکا لە ناوچەدا بۆتەوە و لەو بوارەشدا سەرکەوتنی زۆری بە دەست هێناوە. کەواتە بوونی ئێران لە ناوچەدا ئاستەنگێکی دیکەیە بۆ وەدی هاتنی هیوای جیهانێکی تاك ڕەهەندنیی ئەمریکا.\nهەروەها ڕووداوەکانی سووریا و بیچم گرتنی هاوپەیمانی سێ قۆڵیی ئێران، ڕووسیا و سووریا لە بەرەنگاربوونەوەی تیرۆریزم دەرفەتێکی گرینگە لەو پەیوەندییەدا. کەواتە جیهان بەرەو دۆخێکی چەند ڕەهەندی دەچێتە پێش و کۆماری ئیسلامی ئێران لە رۆژئاوای ئاسیا کاریگەرییەکی بەرچاوی لەوبارەیەوە بووە.\nلە لایەکی دیکەوە سیاسەتگەلی زیگزاگیی ترامپ و سەربزێویی لە بەستێنە نێودەوڵەتییەکاندا، خۆی یارمەتییەکی گەورەیە بۆ سەرهەڵدانی سیستەمی چەند ڕەهەندی و دوور کەوتنەوەی جیهان لە ئەمریکا. ئەو سەربزێویانە ئەمریکای کردۆتە هێمای شەڕئاژۆیی لە جیهاندا. گواستنەوەی باڵوێزخانەی ئەمریکا بۆ قودس و پاڵپشتیی لە تیرۆریزم لە سووریا و عێراق و وڵاتانی دیکە بەشێکن لە ڕواڵەتە شەڕئاژۆیەی ئەمریکا. سەربزێویی ئابووری لە شەڕی تارەفەکان هەمبەر بە چین، تورکیا و یەکێتی ئەورووپا بەشێکی دیکەی سیاسەتگەلی تاک ڕەهەندانەی کۆشکی سپین کە بەرژەوەندییەکانی خەڵکی ئەمریکای خستۆتە مەترسییەوە.\n* ئێوە سەرچاوەکانی سەرهەڵدانی گرووپگەلی تیرۆریستی و ڕەوتی بەرەنگاربوونەوەی تیرۆریزم لە ناوچەدا چۆن هەڵدەسەنگێنن؟\nـ تیرۆریزم دیاردەیەکی ساختەیی و ناڕەسەنە لە ناوچەدا کە هەندێک لە دەسەڵاتان و لەوان ئەمریکا بە جۆرێک دەستیان بووە لە ڕۆڵ پێدان و بەڕێوەبردنیان لە پێناو ئیدارەی ناوچە و پێشگری لە هاتنە کایەی ڕەوتگەلێک کە بۆیان کۆنتڕۆڵ نەکرێت. هیلاری کلینتۆن لە کتێبی یادەوەرییەکانیدا بە ڕاشکاوی ڕایگەیاندووە کە ئەمریکا دەستی بووە لە پێکهێنانی داعشدا. هەڵبەت هاوکاتی دەستهەبوونی ئەمریکا لە بیچمدان بە گرووپگەلی تیرۆریستی، سەرهەڵدانی هەندێ گرووپی تیرۆریستیش کاردانەوەیەک بووە بە سیاسەتی داگیرکارانەی لە ناوچەدا.\nداگیر کردنی ئەفغانستان و عێراق لە ماوەی دوو دەیەی ڕابردوو و داگیرکردنی ناوچەگەلێک لە خاکی سووریا بە کردەوە بۆتە هۆی ڕاکێشرانی گەنجان بۆ لای گرووپگەلی تیرۆریستی. سیاسەتی هەڵەی ئەمریکا لە لاوازکردنی دەوڵەتانی یاسایی ناوچە بووە هۆی ڕاکێشرانی تیرۆریست لە جێ جێی جیهان بەرەو سووریا و عێراق و سەرهەڵدانی دەیان گرووپی توندئاژۆی تیرۆریستیی وەک داعش و بەرەی نوسرە. هەڵسوکەوتی تاکتیکی و دارەدەست بوونیان لە لایەن زلهێزانەوە یەکێک لە هەڵە سیراتژییەکانی ئەم چەند دەیەی ڕابردووە کە بۆتە هۆی پەل داکوتان و پەرەسەندنی تیرۆریزم. کەواتە ئەمریکا بە پێشینەی پەروەردە و پاڵپشتیی لە گرووپگەلی تیرۆریستی ناتوانێ ئیدعای بەرەنگاربوونەوەیان بکات.\n* ئێوە زەروورەتی بەشدار بوونی کۆماری ئیسلامی ئێران لە گۆرانکارییەکانی ناوچە و شەڕ لە دژی تیرۆریزم چۆن لێک دەدەنەوە؟ ئایا ئامادەبوونی ئێران لە بوارەدا زیرەکانە بووە؟\nـ سییاسەتەکانی ئێران بێ شک خاڵی بردنەوەی ئێمە لە دابین کردنی ئاسایشی نیشتمانی خۆمان و بەرژەوەندیی پاوەجێی وڵاتانی ناوچەیە. ئێمە ئاسایشی خۆمان بە پێی ئاسایشی درێژخایەنی وڵاتانی ناوچە و پەرەسەندنی ئاسایش لەو وڵاتانەدا پێناسە کردووە. هەر بەو پێیە دەستێوەردان لە کاروباری ناوخۆیی ئەو وڵاتانە بە هەڵە دەزانین و رێگە بە کەسیش نادەین لە کاروباری ناوخۆیی ئێراندا دەستێوەردان بکات. بۆیە لە سەر داوای دەوڵەتانی عێراق و سووریا چووینە ئەو وڵاتانە و دژی داعش و بەرەی نوسرە تێهەڵچووین.\nلە گۆشەنیگایەکی دیکەوە دەبێ بڵێین ئەمرۆ سیاسەتی دەرەکی و ئاسایشی نێودەوڵەتی و پرسە ناوخۆیی و ئاسایشی نیشتمانی لێک جودا نین و کاریگەریان لە سەر یەکتری هەیە. سیاسەتی ناوچەیی ئێران لە درێژەی سیاسەتی ناوخۆیی و بە پێی بەرزکردنەوەی ئاستی ئاسایشی نیشتمانییە. کەواتە بەشداربوونی ئێران لە گۆڕانکارییەکانی ناوچە تەواو هوشیارانە و هۆکارێک بۆ بەرزبوونەوەی دەسەڵاتی ئێران و وڵاتانی دراوسێ بووە.\nبە گشتی رێگەچارەی کۆماری ئیسلامی ئێران بۆ تەواو کێشە و گرفتەکانی ناوچە چ لە فەلستین، سووریا، بەحرەین و تەنانەت لە یەمەن دیموکراسی و گەڕانەوە بۆ سەر سندووقەکانی دەنگدان بووە.\n* به بڕوای ئێوە ئامانجی ترامپ لە پێوشوێن گرتنی مامەڵەی سەدە چیە و چ داهاتوویەکی بۆ وێنا دەکەن؟\nـ لە دۆخێکدا کە خەڵکی فەلستین بە شێوەی دووقاتە دەچەوسێنەوە و ڕژیمی زایۆنی پەرەی داوە بە گۆشارەکانی بۆ سەر ئەو گەلە و شارۆچکەسازییەکان بە پێداگریی کەنیسە لە ناوچە جۆراوجۆرەکانی فەلستین بەردەوامە و زایۆنییە ڕادیکاڵەکان هەڕەشەن بۆ سەر قودس و کەرتی رۆژئاوایی، سەرۆک کۆماری ئەمریکا دەستی داوەتە گواستنەوەی باڵویزخانەی ئەمریکا بۆ بەیتولموقەدەس و هاوکاتی باسی پڕۆژەی مامەڵەی سەدە دەکات. بە پێی ئەو پلانە شوناسی فەلەستینییەکان نکۆڵی لێ دەکرێت و ئاورەکان لە بری گەڕانەوە بۆ وڵاتی خۆیان لە وڵاتانی دەوروبەردا دەتوێنەوە. ئەوەش وادەکات کە ئەو پلانە هەر لە سەرەتاوە شکست بێنێت و جێبەجێ نەبێت.\nسەرەڕای ئەوەی هەندێک لە وڵاتانی دەوروبەری گەلسەتین دژی ئەو پلانەن، بەڵام ئێمە هەواڵی ڕاست و دروستمان هەیە کە بەرپرسانی ئەو وڵاتە بە توندی لە دژی مامەڵەی سەدە هەڵویستیان گرتووە. ئەوە لە کاتێکدایە کە باوەڕی ئێمە ئەمریکا دەیەوێ لە رێگەی ئەو پلانە تێچووی زێدەخوازیی ڕژیمی زایۆنی و نەبوونی شەرعیەتی ئەو ڕژیمە لە گیرفانی دەوڵەتانی ناوچە قەرەبوو بکاتەوە. هەڵبەت بە داخەوە دەوڵەتی سعوودی خۆی داوە بە دەم ئەو پیلانە و وادیارە بۆ قەرەبووکردنەوەی لاوزیی ناوخۆیی و قەیرانە جۆراوجۆرە دەرەکییەکانی پاڵی داوە بە ترامپەوە.\nنمانەی هەڵوێستی ئەمریکا بۆ داکۆکیی لە تەلئاڤیڤ دەگەڕێتەوە بۆ دڵەڕاوەکەی ئەمنیی کۆشکی سپی هەمبەر داهاتووی بە ڕژیمی زایۆنی و ڕووداوەکانی ئێستای ئاسیا نیشان دەدات کە قەیرانە ئەمنییەکانی ئیسرائیل ڕوو لە زیادبوونە و بەرخۆدانی فەلەستین لە سۆنگەی سەربازی و توانستی مووشەکیی دەوڵەمەندتر لە جاران ڕۆڵێکی بەرچاوتری لە پێناو ئامانجەکانی فەلەستین بە خۆوە بینیوە.\nسەرۆک کۆماری ئەمریکا دەبێ بزانێ کە هێزەکانی بەرخۆدانی فەلەستین ئەو مامەڵەی سەدەیە دەکەنە گەورەترین شکستی مێژوویی ئەمریکا و ئیسرائیل.\n* ئایا دەکرێت شکستی ئەمریکا لە کۆمەڵەی گشتیی ڕێکخراوی نەتەوە یەکگرتووەکان بۆ پەسندکردنی بڕیارنامەی دژی حیماس وەک نمونەیەکی بەرچاو لە بەهانەدانی دەوڵەتی ترامپ بە پرسی هاوپەیمان کردن و هاوڕێ کردنی دیتران و لەوان وڵاتانی ئەورووپی بۆ پرسی فەلەستین بزانین؟\nـ ئەمریکا بەردەوام هاوپەیمان کردن و هێزی سەربازییبۆ جێبەجێ کردنی پلانەکانی بە کار هێناوە و ئەوەش دەگەڕێتەوە بۆ هەمان کۆتایی جیهانی دوو جەمسەری و نەتوانینی ئەمریکا بۆ سازادنی جیهانێکی تاک جەمسەری. کەواتە دەوڵەتە جۆراوجۆرەکانی ئەمریکا بەردەوام هەوڵیان داوە کە بە هاوڕێ کردنی هاوپەیمانان و کۆکردنەوەی وڵاتان، بەرەی دژایەتییەکان لە گەڵ سیاسەتی دەرەکی ئەمریکا کۆنتڕۆڵ بکەن. ئەمڕۆ هەر ئەو بابەتەش لە لایەن ترامپەوە پشتگوێ خراوە و ترامپ هەر بە ڕواڵەتی سیاسەتی زۆرەملێیانەی لە بواری ناوخۆیی دەڕوانێتە سیاسەتی دەرەکیی و هەر ئەوەش بۆتە هۆی کشانەوەی وڵاتانی جیهانی و تەنانەت هاوپەیانمانانی رۆژئاوایی ئەمریکا لە دەوڵەتی ترامپ.\nهاوکات کێشەکە لەوەدا قووڵتر دەبێتەوە کە ترامپ بە هەڵوێستێکی مامەڵەچیانە و بازرگانی دەڕوانێتە سیاسەتی دەرەکی و ئەو هەڵوێستە لە خۆیدا کێشەیەکی قووڵ دەنێتەوە لە بەردەم ڕەوتی هاوپەیمان سازی و هاوڕیزیی وڵاتانی رۆژئاوایی لە گەڵ ئەمریکا و بۆ وێنە لە بابەتی بڕیارنامەی پێشنیاریی ئەمریکا لە کۆمەڵەی گشتیی ڕێکخراوی نەتەوە یەکگرتووەکان لە دژی فەلەستیندا شایەدی ئەو دۆخە بووین. ڕەت کرانەوەی پێشنیاری ئەمریکا لە دژی حیماس لە کۆمەڵەی گشتیی ڕێکخراوی نەتەوە یەکگرتووەکان شکستێکی گەورە بوو بۆ هێژمۆنیای ئەمریکا لە کۆمەڵگای نێودەوڵەتیدا.\n* ئێوە ڕەوتی ستراتژیی شەڕە جۆراوجۆرەکانی ڕژیمی زایۆنی لە دژی بەرخۆدان لە شەڕی ٣٣ رۆژەوە تا ئیستا چۆن لێکدەدەنەوە؟\nـ بە ڕوانینێکی ستراتژییەوە ڕژیمی زایۆنی لە تەواو شەڕەکاندا نە تەنیا بۆ گەیشتن بە ئامانجەکانی خۆی لە پێناو لە ناوبردنی گرووپگەلی بەرخۆدان شکستی هێناوە، بەڵکوو بەرخۆدانی ئیسلامی لە بەرامبەر هەر جۆرە دەستدرێژییەکی ئەو ڕژیمی، ستراتژییەکی نوێی بە سەدا داسەپاندووە. ڕژیمی زایۆنی لە هێرشی ئەمدواییەیدا بۆ سەر غەزە تەنانەت نەیتوانی تاقە رۆژێک خۆی لە بەرامبەر هیزی مووشەکیی بەرخۆداندا بگرێت و بۆ ئاگربڕ دەستەوداوێنی میسر و لایەنەکانی دیکە بوو و بەرخۆدان لە پێگەی دەسەلاتەوە و لە کاتێکدا کە کابینەی ئیسرائیل تووشی گرفت و سەر لێ شێوان ببوو، هێرشی مووشەکیی ڕاگرت. ئەوە واتە بەرخۆدان لە باری سەربازییەوە توانسێکی بەرگریی باڵای بە دەست هێناوە.\n* ئەمریکا بە پەرەدان بە پاگەندەی مەترسی لە بەرزبوونەوەی پێگەی ئێران هەوڵی تێکشکاندنی پێگەی ئێران دەدات، ئێوە چۆن دەڕواننە ئەم مژارە؟\nـ هەر وەک پێشتر وتم ئێران بۆ بەرگری لە موسڵمانان و خەڵکی چەوساوەی فەلەستین زۆرترین تێچووی داوە و بۆ بەرگری لە چەوساوان تێچووی زیاتریش دەدەین. ئێمە بە دوای پەل داکوتان لە هیچ وڵاتێکدا نین و گەلانی ناوچە هەموو موسڵمانن و زاڵبوو‌نیان بە سەر چارەنووسیان باشترین دەسکەوتێکە بۆ ئێمە و گەورەترین سەرمایەیە بۆ پاراستنی ئاسایشی ناوچە و ئێمە هەوڵی ئەوە دەدەین کە گەلانی ناوچە لە سەر پێی خۆیان ڕاوەستن.\nئامانجی ئەمریکا لە پەرەدان بەو وەهم و پاگەندانە تەنیا لاوازکردنی دەفرایەتی بەرگریی وڵاتانی ئیسلامییە و نایانەوێ یارمەتیی ئێران بە سووریا و عێراق ببێتە مایەی لە ناوچوونی تیرۆریزم لە ناوچەدا و دەیانەوێ ڤایرووسی تیرۆریزم تەنانەت بە لاوازیش لە ناوچەدا بمێنێتەوە. هەتا هەر کات ویستیان بەو بیانۆیە لە دژی گەلان و دەوڵەتانی ناوچە کەڵکی لێ ببەن. کۆماری ئیسلامی ئێران لە سەر داوای دەولەتی یاسایی دیمەشق هەوڵی تۆکمەکردن و بەهێزکردنی توانستی بەرگریی ئەو وڵاتەی داوە و وەک بینیمان سوپای سووریا سەرکەوتنی زۆر بەرچاوی لە شەڕی داعش و بەری نوسرە تۆمار کردووە. بەڵام لە بەرامبەردا هەڵوێستی ئەمریکییەکان لە هاوپەیمانیی دژە داعش تەواو هەڵوێستێکی دووفاقە بووە و هەمان هەڵوێستی دووفاقەشی هەمبەر بە ئێران گرتۆتە بەر؛ لە لایەکەوە سەرۆک کۆماری ئەمریکا باس لە ئامادەیی وڵاتەکەی بۆ گفتوگۆی بێ مەرج لە گەڵ ئێران دەکات و لە لایەکی دیکەوە وەزیری دەرەوەی ئەمریکا هەر جۆرە گفتوگۆیەک گرێ دەداتەوە بە مەرجە ١٢ بڕگەییەکان.\nلەو ١٢ مەرجە حەوتیان پەیوەستە بە پرسە ناوچەییەکان و ئامادەبوونی ئێران لە سووریا و عێراق و ئەوەش بەو مانایە کە کە دژایەتیی ئەمریکا لە گەڵ ئێران دەرەوەستی بە پرسی ناڤۆکییەوە نییە و ئەوان هەوڵی تێکشکاندنی ئێران لە شەڕی دژی تیرۆریزم و شەڕئاژۆیین.\n* ڕژیمی سعوودی لەم ساڵانەی دواییدا دوو ستراتژیی هاوڕێی لە گەڵ ڕژیمی زایۆنی و دژایەتی لە گەڵ وڵاتانی ئیسلامیی وەک ئێران، قەتەر و تورکیا پێڕەو دەکات. ئەم ستراتژییە بە بڕوای ئێوە چ کاریگەرییەک لە سەر هاوکێشەکانی دەسەڵاتی ناوچەیی و ڕەوتی ئاسایشی ناوچە دادەنێت؟\nـ هەڵوێستی سعوودییەکان دەگەڕیتەوە بۆ لاوازی ناوخۆیی و شکستە دەرەوەییەکانیان. ئەوان سەرمایەی خۆیان لە پێناو تۆکمەکردنی هاوپەیمانی لە گەڵ ئەمریکا و ڕژیمی زایۆنی خەرج دەکەن و لاوازترین وڵاتی عەرەبی بە چەکی رۆژئاوایی دەکەنە ئامانج.\nئەوان بە بێدەنگ بوون هەمبەر بە پلانی ناسراوە بە مامەڵەی سەدە تووشی گەورەترین خەیانەت و هەڵەی مومکین دێن. هەڵبەت وەک وتم دەسەڵاتدارنی ئێستای عەرەبستان هەست بەوە دەکەن کە تووشی قەیرانی شەرعیەتی ناوخۆیی و کەلێنی سیاسی لە بنەماڵەی دەسەلاتداری ئەو وڵاتە و شکستی هەمبەر بە گەلی یەمەن هاتوون و لەو دۆخەدا تاقە پشت و پەنایەک کە شکی دەبەن ئەمریکایە. هەر بۆیە بێ سێ و دوو پلانە ناوچەییەکانی ئەمریکا قبووڵ دەکەن و لایان وایە کە ڕازی کردنی ڕژیمی زایۆنی پاڵپشتیی زیاتری ئەمریکای بە دواوەیە.\nسەرجەم ڕۆڵی عەرەبستان لە هاوکێشەکانی ناوچەییدا سازێنەر نییە و ئەو وڵاتە بە هۆی نەبوونی پێگەی کارا لە نێوان گەلانی ناوچە و کۆمەڵگای یاسایی و هەروەها هاوپەیمانانی رۆژئاوایی، توانای کاریگەری دانانی لە گۆڕانکارییەکانی ناوچەییدا نییە و بە هەنگاو نان لە ڕەوتی داخوازییەکانی رۆژئاوا و ڕژیمی زایۆنی ناتوانێ هاوکێشەی ئێستاکەی ناوچە ئیدارە بکات.


حەشد بەرەو کوێ؟\nحەشد وەک ناوێک بۆ پێکەوەبونی کۆمەڵێک هێزی جودا، لە ساتەوەختێکی تایبەتدا هاتە ئاراوە. ساتەوەختێک کە هەمو هێزە جیاوازەکانی یەکخست لە پشتیوانی کردنی. ئەم ساتەوەختە ساتەوەختی قەیرانە، ئابوریناسی گەورەی ئەمریکی میلتۆن فریدمان لە کتێبی کەپیتالیزم و سوشیالیزمدا باس لە گرنگی قەیران دەکات بۆ هێنانەئارای ئەوەی کە لە ساتەوەختی ئاساییدا هێنانەئارای ئاسان نیە.\nلە سەرەتاوە حەشد وەک دیاردەیەکی کاتی دەبینرا، بەڵام لای ئەوانەی کە چاودێری ئاسایشیی ناوچەکە دەکەن؛ ئەوە ڕون بوو کە دیاردەیەکی کاتی نیە. کۆمەڵێک فاکتەر هەبون کە حەشدیان بەرهەم هێنا، هەندێکی مێژویی، هەندێکی ستراکتچەر و هەندێکی تری دۆکترنە. وەک کینث پۆڵاک لە کتێبی سوپاکانی لمدا پێمان دەڵێت، سوپا عەرەبیەکان کاریگەرنین. کاریگەربوون گرنگترین خەسڵەتی سوپایە بە تایبەتی لە دیدی ئەمریکیەکانەوە. ئەم ناکاریگەرییەی سوپای عێراقی هەمو شایەتحاڵی بون لە کاتی روداوی کەوتنی موسڵدا. هەرچەندە هەڵەیە ئۆباڵی کەوتنی موسڵ بخەینە سەر سوپا بە تەنها چونکە کۆمەڵێک هۆکاری تری زۆرن هەن کە بەشێکن لەو پرۆسەیە، وەک گەندەڵی، پلانی خراپ، نەبونی پەیوەندی لە گەڵ خەڵكی شارەکە، فەرماندەی لاواز، و زۆر هۆکاری تر. بەڵام کەوتنی سوپای عێراق بۆ ئەمریکاییەکان مایەی پەشۆکان بو چونکە ئەوە بەرهەمی خەرجکردنی زیاتر لە ٢٠ بلیون دۆلاربوو. بەڕای من ئەو پارە زەبەلاحە یەکێک لە هۆکارە سەرەکیەکانی ئەو ڕوخانە بو، بەڵام سەرباری ئەوە شکستی پرۆسەی بونیادنانی سوپایەکی نوێ دەردەخات لە لایەن ئەمریکاوە. ئەمریکاییەکان لە ٢٠٠٣ لە بڕیاری دوەمی سی پی ئەی یان هاوپەیمانی دەسەڵاتی کاتی، سوپای عێراقیان هەڵوەشاندەوە. ئەم بڕیارە هەتا ئەمڕۆ بە یەکێک لە گەورەترین هەڵەکان ئەژمارد دەکرێت. (هەرچەندە ڕەخنەکان هێندە لۆژیکی نین) لە دەقی بەیاننامەکەدا، کە بە بەیاننامەی ژمارەی دوی سی پیئەی ناسراوە، باس لەوە دەکات کە ئەو سوپایە کە جێگرەوە دەبێت سوپایەک دەبێت کە لەلایەن مەدەنیەوە بەڕێوەدەبرێت، پرۆفیشناڵ یان پیشەیی دەبێت، کاریگەردەبێت لە ڕوی سەربازیەوە. هەموو ئەم چەمکانە زادەی کەلتوری سەربازی ئەمریکین. لە ساڵی ١٩٥٧ سامۆئێل هەنتنگتۆن چەمکی پرۆفیشناڵ لە کتێبی سەرباز و دەوڵەتدا دادەڕێژێت.\nکەوتنی سوپای عێراق شیعەی گەیاندە ئەو باوەڕە کە دەبێت سوپایەکی جیاواز هەبێت. ئەم سوپا جیاوازە لە سەر کۆمەڵێک بنەما بونیادنراوە کە لە گەڵ ئەو خەسڵەتانەدا یەکناگرێتەوە کە لە بەیاننامەکەی سی پی ئەیدا هاتوە. خەسڵەتی ئەم سوپا نوێیە یان حەشد، ناڕێکی یان ئیڕێگیولەرە. ئەم ناڕێکیە مەبەست لێی ئەوەیە کە بە شێوازی سوپای مۆدرێن ڕێکنەخراوە. ئەندامانی ئەم سوپایە هێندە جیاوازنین لە کەسانی مەدەنی. هەڵگری ئەو سیمبول و راهێنانە جەستەییە نین کە میشێل فۆکۆ لە باسی سەربازدا بۆمان باس دەکات.\nئەمرۆ پاش تەواوبونی شەڕی داعش، قسە لە سەر چارەنوسی حەشد هەیە. بە گشتی سێ سیناریو لە ئارادایە، یەکەم، بونی عێراق بە وڵاتی جوت سوپایی، وەک زۆر وڵاتانی تری ناوچەکە. دووەم، تێکەڵکردنی حەشد بە هێزەکانی ئاسایشی عێراقی، کە سوپا و پۆلیس لە خۆی دەگرێت، سێیەم، کە لە ڕۆژانی ڕابوردودا لە لایەن کەسێکەوە بە ناوی یوسف الناصری پێشنیاری ئەوەکرا کە سوپا لە ناو حەشدا بتوێتەوە.\nئەوەی ڕونە کە هیچ کام لە هەوڵانە فەراهەم نابن. حەشد هێزێک نیە هەتا بتوانرێت لە هەناو هێزێکی تردا بتوێنرێتەوە. خەسڵەتی هەرە سەرەکی حەشد نایەکبونە. چەمکی نایەکبون لە چەمکی ئەسێمبلیجی ئینگلیزیەوە وەرگیراوە. هەرچەندە ئەسێمبلیج بەمانای پێکەوەنوسانی دوو یەکه یان زیاتر دێت، بەڵام نەک بە شێوازیك هەتا ببن بەیەک بەڵکو بەجۆرێک هەر یەکەیەک بونی خۆی دەپاریزێت. وەک دیوارێکی بەردین. بەم پێیە حەشد لە کۆمەڵێک هێز پێکهاتوە، کە هەر هێزێک ئۆتۆنۆمی خۆی هەیە، بەڵام بەیەکەوە حەشد پێکدەهێنن بەبێ ئەوەی ببن بەیەک. لێرەدا یەکبون وەها دەبینرێت کە وەک جەستە بێت. بۆ نمونە لە جەستەدا دڵ یەکەیەکە بەڵام دڵ بەتەنها ناژی لە دەرەوەی جەستە. ئەمە بۆ ئەسێمبلیج وەها نیە. کەواتە حەشد نایەکبونە، لە هەناو خۆیدا لە کێبڕکێی و ململانێدا دەژی. تەنها لە پەیوەندی دەرەوەیدا لە گەڵ ئەویتردایە. لەناوەوە میکانیزمی خۆی هەیە. بۆ زیاتر تێگەیشتن لە چەمکی ئەسێمبلیج دەکرێت سود لە کارەکانی دۆلۆز گواتاری وەربگیرێت بە تایبەتی لە کتێبی فەلسەفە چیە؟\nبۆیە حەشد لێرەیە، نە دەتوێتەوە، نە سوپا دەهێنێتە ناوخۆیەوە، نە هێندەش جیاواز دەبێت لە سوپا. دەتوانێت هەمویان بێت لە هەمانکاتدا. لە هەمانکاتدا نەک تەنها لە ڕوی ستراکتۆرەوە بەڵکو لە ڕوی ئامانج و دۆکترنەوە حەشد جیاوازە.\n1 برێت مەکگۆرک: کیسنجەرێکی تر؟\n2 غازی کوردستان و تورکیا\n3 بۆ کۆچ؟\n4 ئایا دونیا پێویستی بە تیورەی نوێیە؟\n5 هەڵکشان و داکشانی کۆمەڵگای مەدەنی\n6 ئایا تالیبان گەندەڵە؟\n7 دیموکراسی کوردی!\n8 تارماییەکانی مەکگۆرک\n9 لە سلێمانی چی دەگوزەرێت؟\n10 قەیرانی هاوسەرۆکی\n11 دۆناڵد ڕامسفێڵد مرد\n12 ئێران‌و چین؛ دەوڵەتی شارستانی\n13 میرکڵ: قەیرانی سەرکردە\n14 بایدن و ئەردۆگان: پاش دیدار\n15 ئەخلاقی دار\n16 بایدن و ئەردۆگان\n17 ئایا ئێمە دەتوانین حوکمی خۆمان بکەین؟\n18 ئایا سنوری تورکیا و عێراق دەگۆردرێت؟\n19 ئایا خاکی کوردستان فرۆشراوە؟\n20 ئایا مەترسی لەئارادایە؟\n21 بایدن‌و جینۆسایدی ئەرمەنی؟\n22 کەی کۆمەڵگه‌ی نێودەوڵەتی دێتە قسە؟\n23 سیستەمی جوت پانتایی\n24 بۆچی پاپا دێت بۆ عێراق؟\n25 وەڵامی چەند پرسیارێک دەربارەی ڕۆشنبیر\n26 سیاسەتی دەرەوەی بایدن\n27 خوێندنەوەی ئاهەنگی بەسەرۆک بونی بایدن\n28 کەسی ئەمریکی\n29 نوکتەکەی پۆمپیو\n30 کازمی لە ئەنقەرە و لاشەی کورد\n31 ئەم هەموو دڵرەقییە بۆ؟\n32 نەگبەتییەکە لەکوێیە؟ شوێنە فەرامۆشکراوەکان\n33 پرۆفایلی وەزیری دەرەوەی نوێی ئەمریکا: ئەنتۆنی بلینکین\n34 فەلسەفەی سیاسی بزوتنەوەی گۆڕان\n35 خودنەفرەتی: رەیسیزمی ناوەکی\n36 بۆچی ئیمارات دەیەوێت بچێت بۆ مەریخ‌و ئێمەش دەمانەوێت بگەڕێینەوە بۆ کەپکی حەمەد ئاغا؟\n37 تورکیا و کورد: چی دەگوزەرێت؟\n38 گەوجاندنی پۆستمۆدرێن\n39 بۆ هاوڕێم کاک عەزیز ڕەئوف، رەخنە لەنەوشیروان مستەفا\n40 ئەفیونی کشتوکاڵ\n41 کوردستانی باشور لەسەدەی بیست یەکەدا\n42 کۆمەڵگای پڕ دوکتۆرا\n43 موچەو نادادپەروەری\n44 کۆتایی دیاردەیەک\n45 ترەمپ‌و حەشد\n46 دیدی کورد لەدونیای ئەمڕۆدا\n47 چەند سەرنجێکم لەسەر دۆخی عێراق\n48 بۆچی ئێستا کاتی دروستکردنی شاندێکی دیپلۆماسی کوردییە بۆ سەردانی پایتەختەکانی بڕیار لە دونیادا؟\n49 خوێندنەوەیەکی سەرەتایی بۆ بڕیارەکەی ترەمپ\n50 ساتەوەختێکی هەستیار لە پەیوەندی ئەمریکا و ڕۆژهەڵاتی ناوەڕاست\n51 دانوستانەکانی ناوچەی ئارام\n52 جینۆسایدی ئێزیدییەکان\n53 مەرگی مورسی؟!\n54 تێگەیشتن لەئاڵۆزی قەیرانی ئێران‌و ئەمریکا لەناوچەکە\n55 گۆڕان‌و تارماییەکانی شەڕی ناوخۆ: چەند تێڕامانێک\n56 بیرکردنەوە لەشوێن: بیرکردنەوەی شوێنیی\n57 شیلادزێ، سنورێکی تر\n58 ئەگەرەکانی (2019)\nبەشێكی زۆری ئەو منداڵانەی تای بەرزو قوڕگ ئێشەیان هەیە "توشبوی كۆرۆنان"


رۆیشتن به‌سه‌ر ئاودا\n09:36 - 2022-06-02\nشار شێوا. ئێمه له كۆڵان بووین كه شار شێوا. یه‌كه‌مجار ته‌نیا ده‌نگی ئوتومبیله‌كان بوو، جاری واش بوو ده‌نگی ئه‌و مرۆڤانه بوو كه حه‌قیان به‌سه‌ر ئێمه‌وه نه‌بوو. به‌ڵام ده‌نگی هاتوهاوارێك له دووره‌وه ده‌هات. ده‌تگوت خه‌ریكه شتێك رووده‌دات كه په‌یوه‌ندی به یارییه‌كه‌ی ئێمه‌وه هه‌بوو، به‌رده‌وام به‌رزتر و نزیكتر ده‌بۆوه. هۆش و گۆشمان لای یارییه‌كه نه‌بوو. ده‌نگه ده‌نگ و هاتوهاوار گه‌یشته ئه‌ودیوی دیواره‌كانی كۆڵانه‌كه. ده‌نگی تێكه‌ڵی پێ كه رایانده‌كرد گه‌یشته شه‌قامه‌كه و یارییه‌كه‌ی ئێمه‌ی تێك دا.\nئێمه گێژ و وێژ له‌ناو كۆڵانه‌كه‌دا ماینه‌وه و كۆڵان پڕ بوو له ده‌نگی ته‌ق و هوڕی به‌یه‌كادانی ده‌رگا ئاسنه‌كان و ده‌نگی پێ و ده‌نگی ئه‌و ژن و پیاوانه‌ی كه به سه‌رسامییه‌وه ده‌چوون به‌ناو یه‌كدا و دیار نه‌ده‌مان. یه‌كێك ده‌ستی راكێشام و هاواری كرد «بۆچی حه‌په‌ساوی كوڕه؟ به‌ڕێكه‌وه!»\nروخساریم نه‌بینی. له دوای قه‌د و باڵا زله‌كه‌یه‌وه ته‌نیا گوێم له ده‌نگی هاتوهاواری خه‌ڵك بوو. ده‌وروبه‌رم قه‌ره‌باڵغ ببوو. ته‌نیا جووڵه‌ی پێم ده‌بینی و شانم ده‌یه‌شا به‌هۆی راكێشانی ده‌ستمه‌وه كه له‌ناو ده‌ستی باوكمدا بوو، ته‌نیا ده‌نگی هه‌ناسه‌بڕكێی ده‌هاته گوێم.\nده‌ترسام شتێك بپرسم. ئه‌گه‌ر بشمپرسیایه ده‌نگم به كه‌س نه‌ده‌گه‌یشت. قوڕگم پڕ ببوو له گریان. له به‌ینی خه‌ڵكه‌كه‌دا خه‌ریكبوو ده‌خنكام، له به‌ینی قسه‌كانیاندا تێگه‌یشتم سه‌رله‌به‌یانی هه‌مان رۆژ كه‌سێكیان دیوه كه به‌سه‌ر ئاودا رۆیشتووه، به‌سه‌ر ئاوی رووباره‌كه‌دا. گوایه له جیاتی تێپه‌ڕبوون به‌سه‌ر پرده‌كه‌دا دووسه‌د سێیسه‌د مه‌تر له سه‌رووتره‌وه به پیاسه به‌سه‌ر ئاوه‌كه‌دا رۆیشتووه. قسه‌ی پچڕ پچڕ ده‌هاته گوێم و له‌و پارچه قسانه تێگه‌یشتم ده‌ڵێی ئه‌و كه‌سه‌ی به‌سه‌ر ئاودا رۆیشتووه ده‌یناسن و ئێستا ده‌بێت بچنه سه‌ردانی. ناوی پیر ئاغام به‌رگوێ ده‌كه‌وێ، ئه‌وه‌شم به‌رگوێ ده‌كه‌وێت ئه‌وه‌ی به‌یانی پێش خۆرهه‌ڵاتن به‌سه‌ر ئاودا رۆیشتووه پیر ئاغا بووه، له‌وه حاڵی ده‌بم من و باوكم هه‌موو ئه‌و خه‌ڵكه‌ی ده‌نگیان دێته‌گوێم و به قه‌د و باڵایان وه‌كو دیوار به ده‌ورمدا ده‌خولێنه‌وه، خه‌ریكین ده‌چینه سه‌ردانی پیر ئاغا. هاته‌گوێم گه‌یشتووینه‌ته پرده‌كه. نه پرده‌كه‌م دیوه و نه رووباره‌كه، ده‌نگی ئاوم هاته‌گوێ. هیلاك بووم. هه‌نگاوم بۆ هه‌ڵنه‌ده‌گیرا، به‌سه‌ر عه‌رده‌كه‌دا قاچم به‌كێش ده‌كرد. باوكم بۆ ساتێك لایكرده‌وه، كه منی به‌و شێوه‌یه بینی باوه‌شی پێداكردم و كردمییه قه‌ڵاندۆشكان.\nپرده‌كه پڕببوو له خه‌ڵك، ژن و پیاو. درێژه‌ی خه‌ڵكه‌كه له‌گه‌ڵ شه‌قامه‌كه‌دا كشابوو بۆ دوور دوور و پێچی كردبۆوه، ئیتر دیارنه‌بوو. پیشه‌وه و دواوه پڕ بوو له خه‌ڵك، مه‌یدانی دوای پرده‌كه‌ش جمه‌ی ده‌هات، ئیتر ده‌نگی ئاوه‌كه نه‌ده‌هات، به‌ڵام ئاوی رووباره‌كه بریسكه‌ی ده‌دا و وه‌كو هه‌میشه به‌ره‌و جێگایه‌كی تر ده‌كشا.\nمه‌یدانه قه‌ره‌باڵغه‌كه‌ی به‌رده‌می پرده‌كه ئیتر جێگای كه‌سی تێدا نه‌ده‌بۆوه. باوكم ئه‌مپێ و ئه‌وپێی ده‌كرد و منیش له‌سه‌ر قه‌ڵاندۆشكانی به‌رز و نزم ده‌بوومه‌وه و ده‌نگی هه‌ناسه ماندووه‌كانیم ده‌هاته‌گوێ. ده‌تگوت هه‌ر بیری چۆته‌وه من له قه‌ڵاندۆشكانیم. ده‌تگوت زیاتر هۆش و گۆشی لای ده‌می ئه‌وانه‌ی ده‌وروبه‌رێتی كه یه‌كبینه باسی موعجیزه‌یان ده‌كرد و ئاماژه‌یان بۆ ئاوه‌كه ده‌كرد كه له دووره‌وه له‌و شوێنه‌ی رووباره‌كه پێچی ده‌كرده‌وه به‌خێرایی ده‌هات، پێش ئه‌وه‌ی بگاته پرده‌كه ته‌نكتر ده‌بوو و به خه‌نده‌وه به ژێر پرده‌كه‌دا تێده‌په‌ڕی.\nباوكم له هیلاكیدا خۆی گه‌یانده لای لاوانه‌ی قه‌راغی پرده‌كه. ملی عاره‌قاوی له‌ژێر ده‌ستمدا لووس بوو. ده‌تگوت ده‌یه‌وێت هه‌تا كردنه‌وه‌یه‌ك رێگایه‌ك له مابه‌ینی خه‌ڵكه‌كه‌دا، به جه‌سته‌ی ماندوویه‌وه پاڵ بداته‌وه به لاوانه ئاسكه‌كانی پرده‌كه‌وه.\nله‌سه‌رووی كه‌ناره لمه‌كه‌وه كه هه‌تا نیوه‌ی شێدار بوو رووباره‌كه دیار بوو. پیره‌مێردێك له‌و خواره‌وه له قه‌راغی ئاوه‌كه ده‌خولایه‌وه. كڵاوێكی خوری سه‌وزی له‌سه‌ردا بوو، ده‌تگوت سه‌یری ئاوه‌كه و ده‌وری ئاوه‌كه ده‌كات و هیچ گوێ به هاتوهاواری خه‌ڵكی سه‌ر پرده‌كه نادات، كوڕێژگه‌یه‌كی حه‌وت هه‌شت ساڵه هه‌ر له‌و خواره‌وه كه‌مێك دوورتر له پیره‌مێرده‌كه‌وه له‌سه‌ر لمه ته‌ڕه‌كه دانیشتبوو، به لم شتێكی دروست ده‌كرد. با، له‌و با ساردانه‌ی له ده‌وری رووباره‌كان هه‌ڵده‌كه‌ن، یاری به قژی ده‌كرد، كوڕێژگه‌كه ده‌تگوت سه‌رقاڵی دروستكردنی خانوویه‌كی لمه، رێك وه‌كو پیره‌مێرده كڵاو سه‌زوه‌كه هیچ گوێی به ئێمه نه‌ده‌دا.\nله‌ولای رووباره‌كه‌وه، هه‌ر له‌و شوێنه‌دا كه پره‌مێرده‌كه ده‌خولایه‌وه، سێبه‌ری درێژی خانوویه‌كی گه‌وره و سپی پارچه پارچه كه‌وتبووه سه‌ر لمی كه‌ناره‌كه. دیواره سپییه‌كانی و بنمیچه خۆڵه‌مێشییه‌كه‌ی خانووه‌كه له‌ودیو له‌رینه‌وه‌ی لق و گه‌ڵای سپیداره به‌رزه‌كانه‌وه ده‌رده‌كه‌وتن و دیارنه‌ده‌مان و كه‌ناره لمه‌كه ره‌نگه‌كه‌ی ده‌گۆڕا. خانووه‌كه به‌و هه‌موو دره‌خته به‌رزه‌ی چوارده‌ورییه‌وه ده‌تگوت خۆی له‌سه‌ر رێگای رووباره‌كه كێشاوه‌ته دواوه و پاڵیداوه‌ته‌وه به شاخه‌كه‌وه، به‌و قه‌واره سپییه له‌ت له‌ته‌یه‌وه له‌ودیو دره‌خته‌كانه‌وه وه‌كو خانووی ناو حیكایه‌ته‌كان پڕ بوو له رازی ترسناك. خۆم چه‌مانده‌وه سه‌رم برده لای گوێی باوكمه‌وه پرسیم «ئه‌وه ماڵی پیر ئاغایه.»\nروویكرده رووباره‌كه و وتی «ئاشكرایه. ئه‌ی پیشانم نه‌داوی؟»\nنیشانی دابووم. له‌وانه‌یه یه‌كێك له‌و دوانیوه‌ڕوانانه بووبێت كه به پایسكیله‌كه‌ی به‌سه‌ر پرده‌كه‌دا رۆیشتبووین. بیرم نییه من پرسیبووم یان ئه‌و خۆی وتبووی.\nدیسان پرسیم « ئه‌و پیره‌مێرده كڵاو سه‌وزه كێیه؟»\nوتی: «خزمه‌تكاری پیر ئاغایه.»\nوتم «ئه‌ی ئه‌و مناڵه‌ی یاری به لم ده‌كات كێیه؟»\nتاقه‌تی نه‌بوو. دیار بوو. زیاتر له‌وه‌ی خه‌یاڵی لای قسه‌كانی من بێت خه‌یاڵی لای كردنه‌وه‌ی رێگاكه بوو. به‌ڵام وه‌ڵامی دامه‌وه.\n«باشه ئاشكرایه، كوڕی خزمه‌تكاره‌كه‌یه.»\nحه‌زم ده‌كرد له‌و خواره‌وه بوومایه یان به‌شێوه‌یه‌ك خۆم ده‌گه‌یانده ئه‌و خواره‌ی كه‌ناری رووباره‌كه، ته‌نیشت ئه‌و كوڕه‌ی كه خانووی لمی دروست ده‌كرد. به‌ڵام باوكم ده‌ترسا. ده‌مزانی ده‌ترسێت. هه‌میشه له ئاو و رووبار ده‌ترسێت. ئه‌و رۆژانه‌ی به پاسكیل به‌سه‌ر پرده‌كه‌دا تێده‌په‌ڕین به جۆرێك باسی ئاو و رووباری ده‌كرد كه به ترسه‌وه خۆم به ده‌سكی پاسكیله‌كه‌وه ده‌نووساند و حه‌زم ده‌كرد زووتر به‌سه‌ر پرده‌كه‌دا تێپه‌ڕین.\nپرده‌كه كه‌وته پشتمانه‌وه. به پاڵه‌په‌ستۆی خه‌ڵكه‌كه ورده ورده خولاینه‌وه تا گه‌یشتینه به‌رده‌می تاقێكی به‌رز كه ده‌یانگوت پیرئاغا له‌وێ دایشتووه و چاوه‌ڕێی ئێمه ده‌كات.\nخه‌ڵكه‌كه له‌به‌رده‌می تاقه كۆنه‌كه‌دا ده‌چوون به‌ناو یه‌كدا. باوكم به‌هێواشی منی له قه‌ڵاندۆشكانی داگرت و خستمییه سه‌ر ده‌ستی خه‌ڵكه‌كه و به ماندووێتییه‌وه هاواری كرد «خوا خێرتان بنووسێت ده‌ست به ده‌ست ئه‌م مناڵه بگه‌یه‌ننه خزمه‌ت پیر ئاغا.»\nبه‌سه‌ر ده‌سته‌كاندا رۆیشتم. مل و په‌راسووه‌كانم ده‌یه‌شا. به‌سه‌ر سه‌ره ره‌ش و هه‌تاو بردووه‌كاندا رۆیشتم هه‌تا گه‌یشتمه ده‌ستێك كه تۆزێك له خوار په‌ڕۆیه‌كی هه‌ڵواسراوه‌وه بوو. پیرئاغا له‌سه‌ر سه‌كۆیه‌ك دانیشتبوو، ریشی سپی و درێژی هه‌تا سه‌ر سنگی هاتبوو. قژیشی سپی و درێژ هاتبووه سه‌ر شانی. به سه‌ردا شۆڕیان كردمه‌وه. وه‌كو مریشكێك كه قاچی ده‌گرن و شۆڕی ده‌كه‌نه‌وه بۆ ئه‌وه‌ی ده‌نگه گه‌نمێك بخوات. خوێن هاتبووه ده‌موچاومه‌وه، چاوه‌ڕێم كرد تا سه‌رێك له سه‌ره‌كان بچێته دواوه و من سه‌رده‌ستی راگیراو و پڕ موستیله‌ی ماچ بكه‌م. وه‌زعم تێكچوو. هه‌ردوو قاچم له ده‌ستی ئه‌و كه‌سه خزا كه گرتبوومی. ده‌ستێكی تر هه‌ردوو قاچمی گرت. هه‌ناسه‌م گیرا. به‌ڵام ده‌نگی یه‌كێك له‌ناو ده‌نگه‌ده‌نگه‌كه‌دا به‌رزبۆوه «خواخێرتان بنووسێت، ده‌ست به ده‌ست مناڵه‌كه بگێڕنه‌وه بۆ دواوه!»\nكاتێ گیڕایانمه‌وه چاوم بۆ باوكم گێڕا، یان لێی نه‌بوو، یان ئه‌گه‌ر لێشی بوایه بێگومان یه‌كێك بوو له‌و سه‌رانه‌ی هه‌موویان یه‌ك شێوه بوون و پێكه‌وه هێرشیان ده‌برد. پێم گه‌یشته زه‌وی و به هه‌وڵێكی زۆر خۆم گه‌یانده جێگایه‌ك كه بتوانم هه‌ناسه بده‌م. له مابه‌ینی خه‌ڵكه‌كه‌وه رابكه‌م. خۆم گه‌یانده لای رووباره‌كه. نه‌چوومه سه‌رپرده‌كه. به كه‌ناری رووباره‌كه‌دا رۆیشتم هه‌تا ئه‌و شوێنه‌ی ده‌كرا بچیته لێواری ئاوه‌كه. قاچم گه‌یشته ساردی لمی كه‌ناره‌كه. كوڕێژگه‌كه له قه‌راغی ئاوه‌كه دانیشتبوو. سه‌رقاڵی دروستكردنی ماڵه لمه‌كه بوو. بێگومان گوێی له ده‌نگی هێواشی پێم بوو له‌سه‌ر لمه‌كه بۆیه به‌هێواشی لایكرده‌وه به‌لای مندا. كه‌مێك راما و پاشان بزه‌یه‌كی هاتێ.\nوتم «منیش یاری بكه‌م؟»\nشانی هه‌ڵته‌كاند و وتی «ئه‌گه‌ر ده‌یزانی، باشه.»\nله ته‌نیشتییه‌وه چۆكم دادا و هه‌تا مه‌چه‌كم كرد به‌ناو لمه سارده‌كه‌دا. پیره‌مێرد، باوكی، له‌وسه‌ری ئاوه‌كه سه‌رگه‌ردان بوو به‌دوای شتێكدا ده‌گه‌ڕا و به‌ده‌نگی به‌رز جنێوی ده‌دا. نازانم به كێ به‌ڵام جنێوی ده‌دا. جاریوابوو ده‌هاته لێواری ئاوه‌كه، داده‌نه‌وییه‌وه و هه‌تا ئه‌نیشكی قۆڵی ده‌كرد به‌ناو ئاوه‌كه‌دا بۆ ئه‌وه‌ی شتێك بهێنێته ده‌ره‌وه. زۆری له خۆی ده‌كرد، نه‌یده‌توانی. عاره‌قی ناوچه‌وانی سڕی و به‌ده‌ست به‌قایمی كێشای به‌كڵاوه‌ی ئه‌ژنۆكانیدا و به‌ده‌نگی به‌رز وتی «سه‌گبابه بووه به سه‌د مه‌ن. ئه‌وه‌نده ئاوی هه‌ڵمژیوه.»\nكوڕێژگه‌كه پێكه‌نی «هه‌رچه‌ند زۆر له خۆی ده‌كات ناتوانی له شوێنی خۆی بیجووڵێنێت.»\nوتم «با بچین یارمه‌تی بده‌ین.»\nوتی «وازی لێبێنه! ده‌رینه‌هێنێ باشتره! ده‌توانین سواری بین و بێینه ئه‌مبه‌ر یان پێی بچین بۆ ئه‌وبه‌ری ئاوه‌كه.»\nوتم «له ئاو ناترسیت؟!»\nخێرا هه‌ڵسا و ده‌ست و جله‌كانی له لم ته‌كاند و وتی «ئه‌گه‌ر پیاوی یاڵڵا وه‌ره باپێكه‌وه، بڕۆین.»\nسه‌یری ئاوه‌كه و ئه‌و خه‌ته ره‌شه‌م كرد كه له‌وسه‌ری هه‌تا ئه‌مسه‌ری له ژێر ئاوه‌كه‌دا دیار بوو، پیره‌مێرده‌كه ئیتر له قه‌راغی ئاوه‌كه نه‌بوو. ده‌تگوت ماندوو بووه و خزاوه‌ته بن سێبه‌ری سپیداره‌كان.\nوتم «ئه‌گه‌ر راست بكه‌یت و نه‌ترسی دێم له‌گه‌ڵت.»\nكه گه‌یشتینه ناوه‌ڕاستی رووباره‌كه. ده‌نگی هه‌لهه‌له و شادی له‌سه‌ر پرده‌كه‌وه به‌رز بۆوه. ئه‌و هه‌موو خه‌ڵكه وه‌ستابوون ته‌ماشای ئێمه‌یان ده‌كرد و هه‌لهه‌له‌یان لێده‌دا.\nئێمه به‌سه‌ر ئاوه‌كه‌دا ده‌رۆیشتین!\nسه‌رچاوه: كۆمه‌ڵه‌چیرۆكی (روباه شنی)چاپ چهارم 1398.


18/1/2021 05:46 PM\nبەشێک لەو کارە سادانەی کە هەموو رۆژێک ئەنجامی دەدەین دەتوانن مەترسیی دەرکردنی زیپکە زیاد بکەن. لەوانەیە لاتان وابێ ئەوەی وا پێویستە بۆ تەندروستیی پێستتان ئەنجامتانداوە بەڵام دیسانیش زیپکەکان سەرهەڵدەدەنەوە. بەدڵنیاییەوە ئەم بابەتە بێ‌هۆ نییە. لەدرێژەدا لەگەڵ چەند هەڵە ئاشنا دەبین کە بەنیسبەت پێستمانەوە ئەنجامی دەدەین و دواجار دەرکردنی زیپکەی لێدەکەوێتەوە.\nبەکارهێنانی کرێمی دژەخۆری نەگونجاو\nپاراستنی پێست لەبەرانبەر خۆردا زۆر گرنگە بەڵام بەشێک لە کرێمە دژەخۆرەکان دەتوانن ببنە هۆی دەرکردنی زیپکە. لە پێکهاتەی هەندێک لە دژۆخۆرەکاندا فیلتەری ئۆرگانیکی رۆنی تیدایە کە دەتوانێ پێست بورووژێنێت و زیپکە سەرهەڵبدات. بەشێکی دیکە لە کرێمە دژەخۆرەکان ئەو کرێمە قورسانەن کە کونەکانی پێسیت دەگرن و دەبنە هۆی سەرهەڵدانی چەندین جۆری زیپکە. باشترین رێگا بەکارهێنانی ئەو شێدارکەرەوە تایبەتانەن کە مادەی SPFـیان تێدایە.\nپاک نەکردنەوەی چاویلکە\nئەگەر ئەو شوێنانەی کە چاویلکە لێی جێگیر دەبێت بەردەوام زیپکە دەکات، بە ئەگەری زۆر فرێمی چاویلکەکە پاک ناکەنەوە. پزیشکەکان دەڵێن بە جوانی سەرنجی شوێنی زیپکەکان بدەن و ئەو بەشە لە فرێمی چاویلکەکە بە جوانی پاک بکەنەوە. یان لەوانەیە چاویلکەکەتان زۆر تەنگ بێت و کاتێک زەخت دەخاتە سەر خانە مردووەکان، کونەکانی پێست دابخات و ئەمەش هۆکارە بۆ سەرهەڵدانی زیپکە.\nزێدەڕۆیی لە شۆردنی دەموچاودا\nپاککردنەوەی پێست کارێکی گونجاوە بۆ بەرگیری لە کێشەکانی پێست و سەرهەڵدانی زیپکە. بەڵام زێدەڕۆیی لەم کارەدا دەتوانێ دەرئەنجامی پێچەوانەی هەبێت. ئەم کارە هاوسەنگیی ژینگەی پێست تێک دەدات و پێست هان دەدات چەورییەکی زیاتر بەرهەم بێنێت و زیاتر زیپکە دەربکات.\nشۆردنی دەموچاو لە حەمام\nئێمە لەکاتی حەمامکردندا بەگشتی ئاوێک بەکار دێنین کە بۆ دەموچاو گەرمە. ئاوی گەرم پێست دەورووژێنێت و دەتوانێ هێڵی بەرگریی پێست لاواز بکات. ئاوی گەرم چەوریی سروشتیی پێست لەناو دەبات و ئەمەش وشکبوونی پێست و کۆمەڵێک کێشەی دیکەی لێدەکەوێتەوە بۆ نموونە زیپکە.\nحەمام نەکردن لەدوای وەرزش\nئەو بەکتریانەی لەسەر پێستن و بە هۆی عارەقە کردنەوە گەیشتوونەتە ئەوێ دەتوانن کونەکانی پێست قەپات کەن و ببنە هۆی زیپکە دەرکردن. پسپۆڕانی پێست دەڵێن، پاش وەرزشکردن دەبێ حەمام بکەن و چەوری و ناپاکییەکان بشۆنەوە.


دڕندە – Kurdish-Anime\nسینۆپسس: ڕێک کاتێ ئۆتاکۆیەکی سی و چوار ساڵی بێکار لە ژیاندا دەگاتە کۆتاییەکی مردوو و بڕیار دەدات کە کاتی ئەوە هاتووە کە ئیتر خۆی بگۆڕێت - لۆرییەک لێیدەدات و دەمرێت! بە سەرسامییەوە، ئەو لەناو جەستەی ساوایەکدا لەدایک دەبێتەوە لە جیهانێکی سەیر و سەمەرەی شمشێر و جادوو. کەسایەتی نوێی ڕودیۆس گرەیراتە،…\nMhamadAram 7 مانگ پێش ئێستا - لە 03/ئازار/2021\nشەیتان ڕەنگە بگری\nسینۆپسس: دوای ئەوەی نیوە شەیتانێک لە باوکێکی شەیتان و دایکێکی مرۆڤ لە دایک دەبێت تەمەنی تەرخان دەکات وەکو باوکی لە پێناو جیهانی مرۆڤەکاندا و ئەرکی کوشتنی شەیتانە بۆ کەسەکان لە بەرامبەر پارەدا Devil May Cry\nبەرهەمی کوردسینەماوەرگێردراوە بۆ کوردی\nسینۆپسس: باشترین هاورێی ئاکیرا بە ئاکیرا دەڵێت شەیتانەکان لە دێرینەوە گەراونەتەوە بۆ ئەوەی زەوی لەژێر دەستی مرۆڤەکان دەربێنن وە ئاکیرا هێزی بەهێزترین شەیتان بەدەست دێنێت بۆ ئەوەی روبەروی شەیتانەکان ببێتەوە بە جەستەیەکی شەیتانیانە و روحێکی مرۆڤانە شەیتانی راستەقینە لێرەدا کێیە؟! Devilman: Crybaby\nبەرهەمی ئەنیمێ کوردڤێرسوەرگێردراوە بۆ کوردی\nسینۆپسس: چیرۆک باسی جۆرە دڕندەیەک دەکات بە ناوی "یوما" هێرش دەکەنە سەر مرۆڤ و دەیانخۆن. لە بەرامبەر ئەوەدا "کۆمەڵە" هەن کەوا بونەوەرانێک پەرەپێدەدەن کە هاوهێزی یوماکان بن و بیانکوژن وە خەڵک ناوی لێناون کلایمۆڕ بەڵام کۆمەڵە دان بەم ناوە نانێن. کلایمۆڕ تەنیا مرۆڤێکن لەگەڵ خوێن و گۆشتی یوما تێکەڵکراون …\nبەرهەمی ئەنیمێ دۆلفینبەرهەمی کورد پڵەس ئەنیمێوەرگێردراوە بۆ کوردی


مەسرور بارزانی پێشوازیی لە کونسولی گشتیی سودان کرد\nئەمرۆ چوارشه‌ممه 30/9/2015 مەسرور بارزانی راوێژکاری ئەنجوومەنی ئاسایشی هەرێمی کوردستان پێشوازیی لە بەرێز یاسین عێوەز کونسولی گشتیی سودان لە هەرێمی کوردستان و شاندی یاوەری کرد.\nلە دانیشتنێکدا کونسولی سودان تیشکی خستە سەر گرینگیی پەیوەندییەکانی هەرێم و وڵاتی سودان و ئاماژەی بەوەدا، کە وڵاتەکەیان وەک فاکتەرێکی گرینگی سەقامگیری دەڕوانێتە هەرێمی کوردستان، بۆیە بەلایانەوە گرینگە پەرە بە پەیوەندییەکانیان لەگەل هەرێمی کوردستان بدەن. هەر لەم بوارەدا کۆنسولی سودان ئاماژەی بەوە کرد کە هەرێمی کوردستان بووەتە دورگەیەکی ئارام بۆ پەنابەرانی سوریا و ئاوارەکانی ناوخۆی عێراق و بەو چەندەش هەرێمی کوردستان سەروەرییەکی مێژوویی تۆمار کردووە. هەروەها بەرێز عەوێز ڕۆڵی دەزگا ئەمنییەکانی هەرێمی بە بەرز نرخاند، کە توانیویانە ئاسایشی هەرێمی کوردستان لەم ناوچە پڕ لە کێشەیە بپارێزن.\nراوێژکاری ئەنجوومەنی ئاسایشی هەرێمی کوردستان ئاماژەی بەوەدا، کە هەرێمی کوردستان بە بایەخەوە دەڕوانێتە پەیوەندییەکانی لەگەل وڵاتانی کیشوەری ئەفریقییا و لەم نێوەندەشدا چاوەڕوانی ئەوەیان لە گشت وڵاتانی دۆست هەیە، کە لە جەنگی دژ بە داعش یارمەتیی هەرێمی کوردستان بدەن، چونکە داعش مەترسییەکی نێودەوڵەتییە بۆیە دەبێت گشت وڵاتان هاوکار بن بۆ ڕووبەڕووبوونەوەی ئەو هەڕەشەیە.\nلە کۆتاییدا هەردوو لا جەختیان لەسەر ئەوە کردەوە، کە کێشەکانی ناوخۆی عێراق و ناوچەکە بە شێوەیەکی ئاشتیانە چارەسەر بکرێن. لەم بوارەشدا کۆنسولی گشتی سودان ئاماژەی بە ئەزموونی وڵاتەکەیان لەگەل باشووری سودان کرد و ئاواتی خواست کە لەم دەڤەرەشدا بە لێکتێگەیشن و سینگفراوانییەوە گەلانی ناوچەکە رێز لە ویست و ئیرادەی یەکتر بگرن.


بریتیە لە پارچە لاستیکێک کە بە ڕێگایەکی کاتی نەھێشتنی منداڵ بوون دادەندرێت بۆ پیاوان. ئەم لاستیکە دەکرێتە زەکەرێک ھەڵستاو پێش جووتبوونی جنسی. ئەم داپۆشینەی زەکەر دەبێتە ھۆی ڕێگرتن لە چوونی تۆو بۆ ناو ئەندامی زاوزێی ئافرەت.\nکاریگەری ئەم ڕێگایە لە ڕێگرتن لە منداڵبوون بە ڕێژەی ٨٥%، ئەمە مانای ئەوەیە لە ١٠٠ جووتەک کە کۆندۆم بەکاردەھێنن لە ١٥یان تووشی دووگیانی دەبن. بەکارھێنانی کۆندۆم لەگەڵ بکوژی تۆو کاریگەرترە لە نەھێشتنی منداڵ بوون. بەڵام گەلێک جار کۆندۆم سەرکەوتوو نابێت لەبەر نەزانینی بەکارھێنان یاخود باش بەکارنەھێنان.\nچۆن کۆندۆم بەکاربھێندرێت؟\nدەبێت پێش ئەوەی زەکەری پیاو بلکێت بە ئەندامی زاوزێی ئافرەت ئەم کۆندۆمە لەبەر بکرێت. ئا لێرە چەند ئامۆژگاریەک دەخەینە ڕوو؛\nسەیری مێژووی بەسەرچوونی بکە- ئێکسپایەربووە یان نا\nبە ھۆشیاری پاکەتەکەی بکەوە، ددان یاخود نینۆکی پەنجە مەکارمەھێنە\nئەگەر کۆندۆمەکە مەمیلەی بۆ دروست نەکرابوو لە سەرەکەی، ئەوا لەکاتی لەبەرکردن نیو سانتیمەتر بەجێبھێلە لە بەشی سەرەوە بۆ ئەوەی تۆویەکان لەناوی خڕببنەوە.\nلە کاتی لەبەرکردن، سەرە لوودراوەکەی کۆندۆمەکە بخەرە سەر زەکەری ھەڵستاو، سەرە لوولدراوەکە دەبێت ڕووی لە دەرەوە بێت، پاشان بەشە لوولدراوەکە بکەوە بە درێژایی زەکەر تاکو دەگاتە بنی زەگەر، بەڵام پێویستە سەری کۆندۆمەکە بگیرێت لەکاتی کردنەوەی لوولدراوەکە. پاشان ڕووی زەکەر ساف بکە بە ھۆی دەرکردنی بڵقی ھەوا لە ناوەوەی کۆندۆمەکە.\nدوای جنسکردن، کۆندۆم دەبێت ڕاستەوخۆ فڕێبدرێت، بۆ جارێکی تر یەکێکی تر بەکاربھێندرێت.\nکۆندۆمی بەکارنەھاتوو دەبێت لە شوێنی سارد و وشک ھەڵبگیرێت، بۆ پاراستنی.\n8423 جار خوێندراوه‌ته‌وه


نەخۆشیی کرۆن چی‌یە؟\nنەخۆشیی‌یەکی درێژخایەنی ڕیخۆڵە بە تایبەتیی لە بەشی خوارەوەی ڕیخۆڵەی باریکەیە. ئەم نەخۆشیی‌یە دەتوانێ  تەواوی دەزگای ھاڕین لە دەمەوە تا کۆم تووشی ئازارو برین بکا.\nھۆیەکانی ئەم نەخۆشیی‌یە کامانەن و چ کەسانەێک زۆرتر تووشی ئەم نەخۆشیی‌یە دەبن؟\nھۆیەکانی ئەم نەخۆشیی‌یە نەناسراون. ھەرکەس دەتوانێ تووشی ئەم نەخۆشیی‌یە ببێ، بەڵام لە ژنان، سپی پێستان‌و جوولەکەکاندا زۆرتر دەبیندر‌ێ.\nنیشانەکانی ئەم نەخۆشیی‌یە کامانەن؟\nنیشانەکانی ئەم نەخۆشیی‌یە بریتین لە قۆڵنج‌و ئێشی گەدەو بەشی سەرەوەی ڕاستی زگ، سکەشۆرە، بوونی خوێن لە پیسایی‌دا، ھاتنەخوارەوەی قورسایی لەش، ئێشی جومگەکان‌و ماندوویی. ئەم نەخۆشانە دەتوانن تووشی ئازاری چاو، پێست، کەم‌خوێنیی، بەردی گورچیلەو کیسەی زیلک٣ بن.\nدوکتور سەبارەت بە نیشانەکانی ئەم نەخۆشیی‌یە پرسیار دەکا، دوای تێروانینی لەش، خوێن‌و پیسایی نەخۆش بۆ تاقیکردنەوە دەنێرێ. ڕادیۆگرافیی ڵە ڕیخۆڵەکان دەکر‌ێ، ھەروەھا بە یارمەتی ئیندۆسکۆپ تەماشای گەرو، گەدەو بەشی سەرەوەی ڕیخۆڵە باریکەو بە یارمەتی کۆلۆسکۆپ تەماشای ڕیخۆڵەی گەورە دەکر‌ێ، ھەروەھا نموونەبەرداریشی لێ دەکەن.\nئەم نەخۆشیی‌یە دەتوانێ ببێتە ھۆی پێکھاتنی (فیستوول) ڕێگایەکی نائاسایی لە نێوان دوو ئەندامدا، ئابسە/کۆبوونەوەی چڵک، تەنگبوون‌و گیرانی ڕیخۆڵە، شێرپەنجە، ھەروەھا کوونبوونی ڕیخۆڵەو ھەوی ئەو تۆێخەی کە دیواری زگ‌و چاڵی دیزەڵە٦ دادەپۆشێ.\nڕێگایەکی نائاسایی لە نێوان دوو ئەندامدا Fistul\nکۆبوونەوەی چڵک Abscess\n2169 جار خوێندراوه‌ته‌وه


پێشنیاری دە کتێب بۆ سەردەمی کەرەنتینە - بنکەی روناکبیریی گەلاوێژ :: Gelawej\nپێشنیاری دە کتێب بۆ سەردەمی کەرەنتینە\nئەم دە کتێبەم پەیوەست بەم کاتەی جیهانەوە هەڵبژاردووە. کارەکتەرەکانی ئەم کتێبانە، یان لە بەندیخانەدان، یان دەیانەوێت لە بەندیخانەکەیان ڕابکەن، یان دنیایەکی خەیاڵییان لە بەندیخانەکەیاندا دروست کردووە، یان بۆ بیرکردنەوە هانمان دەدەن، یان بە شێنەیی بیر لە ڕابردووی خۆیان دەکەنەوە، یانیش هەر وەک ئێمە کەوتوونەتە کەرەنتینەیەکی ڕاستەقینەوە.\nدەیەم: مەسخ/ کافکا\nنۆڤلێتی "مەسخ"ـی کافکا، لەو ڕووەوە بۆ ڕۆژانی کەرەنتینە پێشنیار دەکەم، چونکە گریگۆر سامساش وەکوو ئێمە ناتوانێ/یان نایەوێ لە ماڵ دەربچێت. ئەو نەک هەر کەرەنتینە بووە، بگرە لەگەڵ کەرەنتینەکەیدا، شێوەیشی گۆڕاوە.\nنۆیەم: بە دوای دوورگەی نەدۆزراوەدا/ ژۆزێ ساراماگۆ\nئەم چیرۆکە درێژە بۆ من چیرۆکی بیرکردنەوەیە. بێگومان ئەم ڕۆژانە باشترین هاندەرن بۆ بیرکردنەوە. دەبێت هەموو چیرۆکەکە بخوێنیتەوە و سەرەنجام، کە دەتەوێت بیر لەوە بکەیتەوە واتاکەی چی بوو، ئەوکات دەزانی هاندانێک بوو بۆ بیرکردنەوە، ئەگەر بەمەیش نەگەیشتی، تۆ کارەکەت کردووە؛ واتا بیراندووتە. من ئەو دایەلۆگەیم هەرگیز بیر ناچێتەوە؛ کابرا دەچێتە لای پاشا و دەڵێ هاتووم بەلەمێکم بدەیتێ، پاشا دەڵێ تۆ کێیت کە داوای بەلەم لە من دەکەیت؟ کابراش دەڵێ، ئەی تۆ کێیت کە نەتەوێ بەلەم بدەی بە من؟\nهەشتەم: گەڕان بۆ کاتی لەدەستچوو/ مارسێل پرووست\nبە بڕوای من مرۆڤ یەک جار لە ژیانیدا دەرفەتی ئەوەی بۆ هەڵدەکەوێت ئەم ڕۆمانە حەوتبەرگییە بخوێنێتەوە. بۆیە ئەگەر دەتەوێت دوای کۆرۆنا چیتر پێویستت بەوە نەبێت بە دوای کاتی لەدەستچوودا وێڵ بیت، ئەم ڕۆمانە بخوێنەوە.\nحەوتەم: جەمشید خانی مام کە هەمیشە با لەگەڵ خۆیدا دەیبرد/ بەختیار عەلی\nئێستا هەر کەسێک دەیەوێت لە کەرەنتینەکەی خۆی دەربازی ببێت و وەک جەمشید خان لە زیندانەکەی خۆیەوە بفڕێت. هەندێک کەس بە ڕۆیشتنێکی ئاسایییش ڕازین نەخاسمە فڕین.\nشەشەم: یەعقووبە درۆزن/ یۆرەک بێکەر\nلە ڕۆژگارێکی ئاوا بەرتەسکدا، کە لە ماڵەکەت دەتهێڵنەوە، مرۆڤ پێویستی بە پرەنسیپەکەی یەعقووبە بۆ دروستکردنی دنیایەکی خەیاڵی بۆ خۆی. یەعقووبیش وەک ئێمە لە بەندیخانەدا بەسەر دەبات.\nپێنجەم: حەسار و سەگەکانی باوکم/ شێرزاد حەسەن\nیەخسیربوونی کچەکان لەم حەسارەدا، شتێک لە ژیانی ئێستای ئێمە دەچێت. هەڵبەت ئەوان دوای حەسار دەکەونە نەهامەتییەکی دیکەوە، ئێمە هێشتا دەبێ چاوەڕێ بین بزانین نەهامەتییەکەی دیکەمان چییە.\nچوارەم: کتێبەکانی عەبدوڵڵا ئۆجالان\nبیرکردنەوەی ئەو لە کەرەنتینەیەکی هەمیشەییدا بۆ من سەرنجڕاکێشە، بۆیە پێشنیارێکیشە بۆ خۆم.\nسێیەم: خۆشەویستی لە زەمەنی کۆلێرادا/ گابرییەل گارسیا مارکیز\nچارەنووسی فلۆرنتینۆ ئەریسا، پاش پەنجا ساڵ چاوەڕوانی بۆ ئەڤینەکەی، کەشتییەکە بە ئاڵایەکی زەردەوە، کە نیشانەی کۆلێرایە، هەرچەند ئەمە وەک گاڵتەیەک بێت، بەڵام هاوکات لە ئەڤین خۆی دەچێت، کە بەرۆکی مرۆڤ دەگرێت، لە ڕۆمانەکەدا. ئەمە بۆ ئەو کەسانەی لە خۆشەویستەکانیان دابڕاون، شتی چاکە.\nدووەم: کوێری/ ژۆزێ ساراماگۆ\nکاتێک خەڵکی شارەکە تێکڕا کوێر دەبن و هیچ سیستم و یاسایەک لەنێو کۆمەڵگەدا نامێنێت، ئەوکات دەبینی چۆن بە خێرایی دەگەڕێنەوە بۆ بەربەرییەت و وەک چاوەڕێش دەکرێت ڕووخساری دین دەردەکەوێتەوە. تەنیا یەک کەس لەم شارەدا دەبینێت و ئەویش بە بڕوای من: چاوی هەموومانە، بەڵام دەبینین مرۆڤ هەر وەک خۆیەتی، ئەگەر خراپەکارە، هەر بە خراپەکار و ئەگەر چاکەکارە هەر بە چاکەکاری دەمێنێتەوە. ئەمە بۆ کەسانێک کە پێیان وایە دەبینن و هەمیشە بینیویانە، گەلێک باشە، چونکە تەنیا پێیان وا بووە.\nیەکەم: تاعوون/ ئەلبێر کامیو\nبەشێکی ناڕاستەوخۆی تاعوون، لەناو دەروونی مرۆڤەکاندا ڕوو دەدات، کە پەیوەست نییە بە هیچ سەردەمێکەوە. بە بڕوای ڕۆمانەکە، تاعوون/دۆخی نائاسایی، بۆ فێربوونە. ئەمە بۆ کەسانێک کە پێیان وایە کۆرۆنا کۆتایی دێت، زۆر بە کەڵکە. هەروەها دەتوانی تاعوون وەک پێشبینییەکانی سەردەمی کۆرۆنا بەکار بهێنیت، چونکە نیشانمان دەدات مرۆڤەکان لە سەردەمی جیهانگربوونی ڤایرۆسێکدا، چی دەکەن.\nبزانە تۆیش وات کردووە؟\nئەم بابەتە 171 جار خوێندراوەتەوە


وەزاەرەتی تەندروستیی هەرێمی کوردستان، ئەمڕۆ سێشەممە 16ی شوبات ئاماری 24 کاتژمێری ڕابردووی بڵاوکردەوە و ڕایگەیاند کە 138 کەسی دیکە توشی کۆرۆنا بوون.\nلە ڕاگەیەنراوێکدا وەزارەتی تەندروستی ڕایگەیاند، ” لە هەولێر 50 کەس توشی کۆرۆنا بوون و لە سلێمانی 46 کەس، دهۆک 34 حاڵەت و گەرمیان حەوت کەس و یەک کەسیش لە هەڵەبجە توشبوون”.\nلە ڕاگەیەنراوەکەدا هاتووە، “دوو حاڵەتی مردن لە شەو و ڕۆژی ڕابردوودا تۆمارکراوە کە یەکێکیان لە سلێمانی و ئەوی دیکە لە دهۆک تۆمارکراوە”.\nبەپێی ئامارە گشتییەکانی وەزارەتی تەندروستیی هەرێمی کوردستان، تاوەکو ئێستا 107 هەزار و لەو ژمارەیەش 186 کەس توشی کۆرۆنا بوون و لەو ژمارەیەش 102 هەزار و 545 کەس چاکبوونەتەوە و سێ هەزار و 501 کەس گیانیان لەدەستداوە.\nلەگەڵ بڵاوبوونەوەی فراوانی ڤایرۆسی کۆرۆنا، حکومەتەکانی جیهان گەشبینبوون بە گەیشتن بە بەرگریی تەواوەتی دژی کۆرۆنا، بەهۆی ڤاکسینەکانی کۆرۆنا…


ساتی پێشکەشکردنی داواکە بە سکرتێری ناتۆ\nئەمڕۆ چوارشەممە 18ـی ئایاری 2022، لە برۆکسلی پایتەختی بەلجیکا، باڵیۆزانی سوید و فینلەندا بە فەرمی داواکاریان بۆ ئەندامبوون لە ناتۆ پێشکەش کرد.\nبەپێی هەواڵێکی ئاژانسی هەواڵی رۆیتەرز، باڵیۆزانی سوید و فینلەندا بە فەرمی داواکاریان بۆ ئەندامبوون لە ناتۆ پێشکەش کرد و پێشبینی دەکەن بەهۆی هێرشەکەی رووسیا بۆ سەر ئۆکرانیا، پرۆسەی قبوڵکردن و چوونە ناو ناتۆ تەنها چەند هەفتەیەکی بخایەنێت.\nسوید و فینلەندا بە درێژایی جەنگی سارد لەناو ململانێکاندا بوون، بە ئەندامبوونیان لە ناتۆ، گەورەترین گۆرانکاری لە پێکهاتەی ئاسایشی ئەوروپا روودەدات لە ماوەی 10 ساڵی رابردوودا و ڕوون نییە لە داهاتوودا چی لێکەوتەیەکی دەبێت.\nلە کاتی پێشکەشکردنی داواکارییەکە، یانس ستۆڵتنبێرگ، سکرتێری گشتی رێکخراوی ناتۆ جەختی کردەوە لەوەی، "زۆر بە گەرمی پێشوازی لە داواکاری بۆ بە ئەندامبوونی ئەو دوو وڵاتە دەکەین و ئاسایشی هاوبەشمان بەهێزتر دەکات."\nوتیشی، "ئەمە ساتێکی مێژووییە، دەبێ ئەم هەلە بقۆزینەوە."\nهاوکات تورکیا نارەزایی دەربری و دەڵێت تێبینییان لەبارەی هاتنە ناو ناتۆی سوید و فینلەندا هەیە و رازی نین، لەو بارەیەوە یانس ستۆڵتنبێرگ دەڵێت، "ئەوە کاردانەوەیەکە و چارەسەر دەبێت."\nلە شارێکی ئوردن تانكه‌رێكی گازی ژه‌هراوی تەقییەوە.. هێزە ئەمنییەکان داوا دەکەن کەس نەیەتە دەرەوە\nئێران مووشەکێکی هەڵگرتنی مانگی دەستکردنی رەوانەی بۆشایی ئاسمان کرد


ژیان گرینگتر لە موڕاڵ - قەڵەم\nژیان گرینگتر لە موڕاڵ\nتاریخ ایجاد در سه شنبه, 12 شهریور 1398 12:00\nیاسا موڕالییەکان یەکێک لە کۆنترین یاساکانی مرۆڤن. دزی مەکە، درۆ مەکە، مەکوژە و... ئەو یاسایانەن وا بۆ وێنە لە یەکێک لە ئایینە هەرە کۆنەکانی مرۆڤ وەک ئایینی جولەکەدا هاتوون، بەڵام سەیر ئەوەیە هەتا هەنووکە مرۆڤ دزی دەکا، درۆ دەکا، دەکوژێ و هتد.\nراستییەکەی ئەوەیە ئەخلاق لە باشترین حاڵەتدا تەنیا توانیوویەتی بەر بە تەشەنەسەندی زیاتری کردە ناموڕاڵییەکان بگرێ، ئەگینا قەت نەیتوانیوە بۆ هەمیشە کۆمەڵگایەکی ئەخلاقی دەستەبەربکا.\nبۆ؟ دەبێ بڵێین رەنگە لەبەر ئەوەی کێشە و دیاردەی گرینگتر لە ئەخلاق لە کۆمەڵگادا هەن. بۆ وێنە هەژاری و برسیەتی.\nلە کۆمەڵگای ناعادڵانەدا دزی دەبێ بە شێوازێک بۆ سەرلەنوێ دابەشکردنەوەی سەروەت و سامانی بەرهەمهاتوو لە کۆمەڵگادا. ئەگەر کۆمەڵگا و سیستمی دەسەڵات ئامادەی ئەم کارە نەبێ، ئەوا خەڵکی بۆ خۆیان دەستبەکاردەبن و لە رێگای بۆ وێنە دزییەوە ئەم عەداڵەتە ئیجرادەکەن!\nدەتوانین بڵێین هەژاری ناتوانێ پاساوی دزی بداتەوە، بەڵام قسە لەسەرئەوەیە وەها گوتەیەک ناتوانێ بەر بە دزی بگرێ. لە وەها حاڵەتێکدا بەردەوامیی ژیان گرینگتر دەبێ لە یاسایەکی ئەخلاقی.\nکەواتە بۆ جێبەجێکردنی یاسا موڕاڵییەکان سیستمێکی بەڕێوەبەری وەها پێویستە کە بتوانێ بە دابینکردنی نیازەکان، لەبارترین دەرفەت بۆ ئەخلاق بگونجێنێ.\n٣ی سێپتامبری ٢٠١٩


میدیای زەلکاو، کارەساتی بەدواوەیە\nسەرۆکی حکومەتی هەرێمی کوردستان، پێش ئەوەی داوای یەکڕیزی و ئاشتەوایی لە پارتە سیاسیەکان و خەڵک بکات، با لە داخستنی کەناڵێکی میدیاوە دەست پێبکات کە زۆر سەرچاوە دەڵێن لای خۆیەوە سپۆنسەری دەکرێت، کەناڵێک هیچ ئەخلاقێکی پیشەی ڕۆژنامەوانیی نەماوە پێشێلی نەکات. کەناڵێک دەست بۆ هەمو شتێک دەبات دژی بەهاو پرانسیپی دیالۆگ و پێکەوە ژیان بێت. لێرەدا مەبەستم سایتی (باس نیوز)ە کە بەیەکێک لە سایتە هەرە ئاست نزمەکانی کوردستان دەناسرێت و یەکێکیشە لە پێگە میدیاکانی نزیک لە سەرۆک حکومەت. لە ڕاستیشدا، هیچ پێناسەیەک بەسەر ئەم سایتەدا ڕاست نابێتەوەو زەحمەتە بخرێتە ناو چوارچێوەی کاری پیشەیی ڕۆژنامەوانییەوە، چونکە نە سەرچاوەی زانیاریەو نە ڕوبەرێکیشە بۆ ڕای گشتی و گۆڕینەوەی بیروڕای جیاواز، ئەم سایتە تەنها بۆ جنێو و تەشهیر و نازڕاندن دروستکراوە.\nلەهیچ شوێنێکی دنیادا، مۆدێلی وەک باس نیوز لەناو میدیادا نەماوە، کە ڕۆژنامەنوس تیایدا (عەبدی مەئمور) بێت و لە یەک چرکەدا ئامادەی نوسین جێوو قسەی ناشیرین و مەدح و سەناش بێت. زۆرکەس پێیان وایە با ئەم سایتە شەو و ڕۆژ هەر قسەی نابەجێ و ناشیرین و ناڕەوا بڵاوبکاتەوە، کێ سەردانی دەکات و بابەتەکانی دەخوێنێتەوە؟ بەڵام پرسیاری لەوە گرنگتر ئەوەیە، لەگەڵ ئەوەی وەک میدیای زەلکاو پێناسە دەکرێت، بەڵام مۆدێلی باس نیوز بۆی هەیە ببێتە سەرچاوەی گەورەترین ئاشوبی کۆمەڵایەتی و سیاسی. ئەوەمان لەبیر نەچێت کۆشتارو جینۆسایدەکەی ڕواندا، ساڵی ١٩٩٤، ڕادیۆیەکی لاکۆڵان، خۆشکەری ئاگرەکەی بو، ڕادیۆیەک دەستی لە هیچ شتێک نەدەپاراست بۆ هاندان و وروژاندنی هوتوەکان دژی توتسیەکان. دەرەنجامەکەش تراژیدیایەکی مرۆیی گەورە بو نەک تەنها بۆ ڕواندا بەڵکو بۆ هەمو ئەفریقیاو مرۆڤایەتی.\nئەگەر لەم ڕۆژانەدا بابەت و هێڕشەکانی ئەم سیاتە بۆ سەر هاوسەرۆکی یەکێتی لاهوری شێخ جەنگی بن، ئەوا پێش ماوەیەک هەرچی لە هەمانەکەیدا هەبو دژی چەند پەرلەمانتارێکی کورد لە بەغدا هەڵیڕشت، تاکە هۆکاریش ئەوەبو کە ئەوان ڕەخنەیان لە حکومەتی هەرێمی کوردستان دەگرت. لێرەدا ترس لەوە نیە کە میدیای زەلکات بتوانێت ڕای گشتی بگۆڕێت، بەڵکو لەوەیە کە بتوانێت فیتنەیەکی گەورە بنێتەوەو جارێکی تر کۆمەڵگەی کوردستان بخاتە بەردەم شەڕێکی ئەهلییەوە، چونکە ڕیزە دیوارەکەی قەڵادزێ کە هۆکاری شەڕە ئەهلیەکەی ١٩٩٤ بو، ئێستا بوەتە چەندەها ڕیزە دیوارو، لەرێگەی جیهانی ئەنتەرنێت و سۆشیال میدیاوە، دابەشبونە بەسەر هەمو شوێنێکی کوردستاندا.\nبەگشتی کەناڵەکانی میدیا لە کوردستاندا، دەکەوێتە ناو هەڵەی ئەخلاقی پیشەیی و بەهۆی پابەندبون بە ئەجندای سیاسییەوە لە ئەرکی ڕۆژنامەوانیی دور دەکەونەوە، لە هەمو کاتێکیشدا ئیمکانی گفتوگۆو چاککردنیان هەیە. بەلام گرانە مۆدێلی باس نیوز بخرێتە ناو بیرکردنەوەیەکی لەم شێوەیە، چونکە پێگەیەکە تەنها بۆ لێدان و ناوزڕاندن و ناو و ناتۆرەیە. هەر ئەم هۆکارەشە وایکردوە، لە ڕوی کاری پیشەییەوە ناتوانرێت بەرگریشی لێبکرێت و بخرێتە ڕوبەری ئەخلاقی پیشەییەوەو ترسەکەش لێرەوەیە.


مژدەیەکی خۆش بۆ منداڵان و نەوجوانانی شاری سلێمانی\nرۆژی 19-12-2016 مامۆستا نامدار قەرەداخی لە هۆڵەندا خەڵات ئەکرێت و لە سلێمانی قوتابخانەیەک بە ناوییەوە ئەکرێتەوە بۆ فێربونی مۆسیقا\nقوتابخانەی نامدار قەرەداخی بۆ منداڵان و نەوجەوانانی کوردە، تا لەم بوارە گرنگەی ژیانەوە، دوا ڕۆژێکی باش و ڕوناکتر بۆ نەوەی نوێ و میللەتەکەمان دابین بکات.لەم ڕوانگەیەوە، کە مۆسیقا خۆراکی گیان و جەستەیە، لێکۆلینەوە و تاقیکردنەوە جییهانیەکان، سەلماندویانە و جەخت لەوە ئەکەنەوە، میوزیک مرۆڤ زیرەکتر و بەتوانا تر ئەکات، لە ڕووی ژیان و کۆمەڵایەتیشەوە مرۆڤ بەرەو ئایدایەکی شاد و ئاسودە و بەختەوەر تر ئەبات.\nقوتابخانەی نامدار قەرەداخی، لەسەر شێوازی تازەترین هونەری سەردەمدایە، کە ئەویش لەژێر دەستی مامۆستایانی پسپۆڕو شارەزا، کە خاوەنی بەرزترین بڕوانامەی ئەوروپین، لەم بوارەی مۆسیقادا، خاوەن ئەزموونن لە ناوەوە و دەرەوەی وڵات.\nبەشەکانی قوتابخانەکە :- 1 بەشی کەمان.- 2 بەشی سایزەر.-3بەشی گیتار.- 4 بەشی ریتم.\n-5بەشی تێوری، 6 -بەشی هارمۆنی و کار لە ئۆرکێستا.\nسەرجەم وانەکان کاتژمێرو نیوێک بۆ دوو کات ژمێر ئەبن.\nنرخی بۆ یەك فێرخواز تەنها 70,000 دینار.\nسەرنج:- لەرێکەوتی 22-12-2016 ەوە ناو نوسین، لەم قوتابخانەیە، دەست پێئەکات و لە مانگی شوباتی 2017 ەوە وانەکان دەست پێ ئەکات و هەفتەی دوو ڕۆژ ئەبێت، کە لە ڕۆژی یەکەمدا بە تاك بە گروپی بچوك، ڕاهێنانیان پێ ئەکرێت لە سەر ئامێرەکانیان.\nلە ڕۆژی دووەمی هەفتەکەدا هەموو گروپەکان، لەیەك ئەدرێن و ئۆرکێستێکیان لێ دروست ئەکرێت، پرۆگرامی تایبەتییان بە توانا و ئارەزوەکانیان بۆ ئامادە ئەکرێت.\nلە داهاتویەکی زۆر نزیکدا کۆنسێرتی خێرخوازی پێشکەش ئەکەن، لەو شوێنە تایبەتانەی، کە مۆسیقا هێوەر کەرەوە بێت.\nلە قوتابخانەکە شوێنی تایبەت ئامادەکراوە، کە دایکان و باوکان و مناڵە کەم تەمەنەکان، کاتی تێدابەرنە سەر، لەکاتی وانەی منداڵەکانیاندا.\nبۆ زانیاری زیاتر پەیوەندی بکەن بەم ژمارە موبایل و ئیمێلەی خوارەوە:\nناونیشان: سلێمانی، گەڕەکی گردی ئەندازیاران، نزیک هۆڵی ڕۆشنبیری سلێمانی.\nهەروەها پێش گەڕانەوەی مامۆستا نامدار قەرەداخی بۆ کوردستان ڕۆژی دووشەممە، کات 19:00 ڕێکەوتی 19-12-2016، لە هۆڵەندا خەڵاتێکی ڕێزلێنانی بۆ ئامادەکراوە و پێشکەشی ئەکرێت، لە کاتێکی دیکەدا هاوڕێیان دۆستانی مامۆستا نامدار قەرەداخی، لە ئەدرێسی مەراسیمی خەڵاتەکە، ئاگادار ئەکەینەوە.